For mange jern i ilden - Kort og godt\nBy Jørgen on april 16, 2016 in Aktiviteter\nDette er næppe læserne af denne blog ubekendt, at der undertiden går en rum tid mellem to indlæg. Sådan har det været igen – og det er næppe sidste gang.\nForklaringen er, at der har været rigeligt mange jern i ilden i en periode.\nDet begyndte med, at jeg ville skrive nogle kloge ord om landmandsliv og andre vigtige emner, men jeg nåede aldrig længere end til:\nNår der opstår alt for mange emner om hvilke man gerne vil udtrykke kloge ord, kan det være svært i det hele taget at skrive noget som helst. Herved kan opstå en art skrivepause. Det sker for mig med mellemrum. På et tidspunkt er det hele rumlet på plads og så skulle der gerne komme lidt mere drev over skriverierne igen – i en periode. Jeg synes nu i øvrigt at fænomenet forværres med stigende alder, men det er muligvis et enkeltmandsproblem.\nOm landmandsliv ville jeg have henvist til to indlæg af Farmer (indlæg 1 og indlæg 2), et indlæg af Lene og en kronik i Berlingske. Læs gerne selv.\nDe andre emner har jeg glemt.\nDertil er kommet nogle praktiske og undertiden tidsrøvende gøremål.\nVi kom for skade at købe et nyt møbel til erstatning for et gammelt. Det skulle samles, og da der indgik ingredienser af tvivlsom kvalitet (blødt kina-metal) måtte jeg lede efter tilsvarende fra dengang jern var jern. Stumperne fandtes i det kasserede møbel, der således blev delt i enkeltdele. hvorved det i øvrigt var lettere at bortskaffe.\nMøbelændringen medførte i øvrigt mange andre forandringer (knapt i stil med at en blå pude anskaffes, hvorefter sofa og tapet må udskiftes).\nYdermere kunne jeg ikke få den gamle scanner til at virke med den nye computer, hvorfor en ny måtte anskaffes. Der er gået en del tid med at scanne dias. Det går velgørende hurtigt. Desuden kan den scanne gamle filmstrimler og de endnu ældre formater. Det bliver godt at få orden på det. Og papirbilleder samt tekster naturligvis. Scanneren er en CanoScan 9000F Mark II.\nBilledet er et scannet dias Gardasøen 1970. Jeg fangede sommerfugle. Ingen lagde mærke til jeg havde et eller andet kemikalie med i flyveren til at slå dem ihjel med. Det var ikke gået i dag. Sommerfuglene har jeg endnu.\nEndelig er jeg kommet med på noderne og kan nu streame musik til mit gamle stereoanlæg og se billeder og meget andet på TV. Jeg har nemlig anskaffet en Chromecast Audio (foreløbig er der ingen grund til at købe en dyr tilsvarende, idet jeg er tilfreds nok med kvaliteten) og en Chromecast 2.\nDen, der skulle sluttes til forstærkeren, skulle kobles på AUX-indgangen, og jeg arbejdede længe og energisk på at få skidtet til at virke. Uden held. Den indgang er sikkert defekt. Det viste sig – som der også stod – at en af de andre indgange kunne anvendes. Jeg valgte videoindgangen, idet jeg ikke regner med at skulle se videoer i stereoanlægget.\nSå virkede Chromecast Audio upåklageligt.\nAlt muligt andet skal jeg spare læserne for, bortset fra at jeg også har passet Luca.\nLidt fra cykelsportens verden\nTogrejsen til det fjerne hav\n9 Svar til For mange jern i ilden\nRasmine april 16, 2016 at 22:01 #\nNu til dags kræver det ofte velanbragt stædighed, som du åbenbart er i besiddelse af, at få ting til at fungere. Min stædighed går ikke i den retning; jeg bliver edderspændt – som nu i dag, hvor jeg havde købt originale printerpatroner, som printeren påstod var “ikke-kompatible”, så der kunne ikke udskrives!\nJørgen april 19, 2016 at 18:36 #\nI nogle tilfælde er jeg vedholdende, i andre ikke just. Jeg ville også bande stygt over informationen om printerpatroners inkompatibiltet. Sådan noget er åndsvagt.\nStegemüller april 17, 2016 at 09:14 #\nGodt at høre fra dig igen Jørgen.\nDet er jo en fin scanner med ovenlys, når den kan scanne dias og film. Sådan en har jeg også stående, men det er oldgammel og virker nok ikke med Windows 10.\nUha Chromecast har jeg kun læst om, og jeg må tilstå, at det endnu ikke helt er gået op for mig, hvad fidusen er.\nJørgen april 19, 2016 at 18:38 #\nDet er vist en glimrende scanner. i alle tilfælde er jeg glad for dens hastighed.\nChromecast virker fint her – både på TV og det gamle stereoanlæg.\nJørgen april 19, 2016 at 18:40 #\nJeg gemte at skrive at vi kan se billeder på tv sammen, og det kan være fint. Mm. På radioen kan alle TDC-plays musiknumre høres. Det kunne jo være jeg falder over noget jeg ikke har på en gl. CD.\nEllen april 17, 2016 at 09:48 #\nDet ene fører noget andet med sig, som nemt kan føre noget tredje med sig – det kender vi kun alt for godt, men det er rart, at du er tilbage i blogland igen – for en periode ;-.)\n“My name is Luca, and I live on the second floor” … det gør denne Luca nok ikke …\nJørgen april 19, 2016 at 18:42 #\nMan kan aldrig vide hvornår hvad sker i denne sammenhæng, men sådan er det.\nLuca holder sig til stueetagen, i dette tilfælde.\nDonald april 20, 2016 at 17:10 #\nDen er go’ den med “dengang jern var jern”. Det er jo supergodt at du kunne bruge ting fra det gamle møbel.\nKan man lade være med at grine når du skriver //knapt i stil med at en blå pude anskaffes, hvorefter sofa og tapet må udskiftes.// – Det kender man jo godt.\nDet undrer mig – eller hvordan skal jeg udtrykke det – jeg noterer mig, at det i dag kan være hurtigere og billigere at købe en ny dims (gadget) som virker sammen med andre nyanskaffelser, og som er hurtigere. Det er ikke altid fordi producenterne bare vil sælge mere, men kan være fordi tilslutningsmuligheder med højere hastighed udelukker gammelt udstyr. Tillykke med den nye scanner!\nJørgen april 21, 2016 at 08:04 #\nJeg ville ikke skrive det var et bambusprodukt, det bløde jern. Det er tilladt at trække på smilebåndet.\nDet ville nu være godt om i og for sig velfungerende maskiner kunne bruges sammen med nye styresystemer, men omvendt er jeg nu glad for den nye scanner, der er vældig hurtigt og kvaliteten er god nok til mig.


Omsorgsplan for Måbjerghus børnehave - PDF\nDownload "Omsorgsplan for Måbjerghus børnehave"\n1 Omsorgsplan for Måbjerghus børnehave Jan 2013 Dette er retningslinier og en handleplan, der iværksættes i tilfælde af, at det der ikke må ske, sker. 1. Skilsmisse, alvorlig sygdom, kaossituationer o.l. 2. Når et barn mister i nærmeste familie. 3. Når institutionen mister et barn eller ansat. For at tage del i, kræves ikke et overmenneske kun et medmenneske. Alligevel er det legalt ikke at kunne, bare man sikrer sig, at en anden tager over! Omsorgsplanen findes i personalemappen. Revideres og repeteres en gang årligt, på personalemødet i januar. Formål. At det ikke kommer bag på os, at vi skal handle, når en alvorlig hændelse indtræffer. At det er kendt for enhver, hvordan der handles i Måbjerghus. At der kan iværksættes aktive handlinger, der skal støtte de implicerede, hvad enten det er børn i børnehaven, familie eller kolleger. At det er kendt for enhver, hvem der gør hvad.\n2 Skilsmisse, alvorlig sygdom, kaossituationer o.l. i barnets hjem Hvem handler? Den der først får kendskab til hændelsen kontakter omgående ledelsen, som er forpligtet til, at informere samtlige medarbejdere hurtigst muligt. Hvad gør vi? Stuepædagogen kontakter forældrene for dialog: Akut indsats i forhold til barnet Institutionens indsats efterfølgende Stuepædagogen er ansvarlig for, at ledelsen og de øvrige kolleger informeres om det aftalte. Ledelsen følger op på situationen. Ressourcepersoner i øvrigt, kan være sundhedsplejerske, psykolog m.m. Opfølgning. Vi er opmærksomme på barnets behov, følelser og reaktioner Vi tager initiativ til et tæt samarbejde om barnet. Medarbejderne får støtte og hjælp af kollegerne og ledelsen. Vi giver plads til samtaler i huset, hvor der sættes ord på tanker og følelser i forbindelse med det, der er sket. Hvis et barn bliver alvorlig sygt Hvem handler? Den der først får kendskab til hændelsen kontakter omgående ledelsen, som er forpligtet til at alle ansatte bliver informeret så hurtigt som muligt. Hvad gør vi? Stuepædagogen kontakter forældrene for en dialog: kontakten mellem det syge barn og børnehaven information til de øvrige børn og forældre, om sygdommen. besøg fra børnehaven, både voksne og børn. gaver m.m. særlige hensyn, når barnet vender tilbage. Stuepædagogen sørger for, at ledelsen og de øvrige kolleger informeres om det aftalte. Ledelsen følger op på situationen.\n3 Opfølgning. Vi er opmærksomme på børnenes forskellige reaktioner. Det er vigtigt, at personalet får støtte og hjælp af kollegerne og ledelsen. Evt. også fra psykolog. Vi giver plads til samtaler i huset, hvor der kan sættes ord på tanker og følelser i forbindelse med det, der er sket. Den tomme stol og den tomme garderobe! På et tidspunkt skal der tages stilling til barnets tomme plads/stol. Personale og børn på stuen inddrages i, hvad der skal ske med den tomme plads og hvornår. Ressourcepersoner i øvrigt kan være sundhedsplejerske, psykolog m. m. Når et barn mister nærmeste familie. Hvem handler? Den der først får kendskab til hændelsen kontakter omgående ledelsen, som er forpligtet til at alle ansatte bliver informeret så hurtigt som muligt. Hvad gør vi? Ledelsen har ansvaret for, i samarbejde med barnets stue, at uddelegere følgende opgaver: At de øvrige børn og forældre informeres. blomster til båre/grav. At hejse flag på halv stang. Ledelsen kontakter de efterladte for dialog om: besøg, i det berørte hjem hvilken information der tilgår de øvrige børn og forældre eventuel, deltagelse i begravelsen. afklaring om, hvorvidt andre skal informeres/samarbejdes med om det skete. hvordan vi modtager barnet efter det skete. Stuepædagogerne tager initiativ til en samtale med forældrene om: barnets sorgbearbejdelse og reaktioner støttemuligheder Der snakkes med barnet om dødsfaldet Der snakkes med de andre børn om døden. Ledelsen følger løbende op på situationen. Opfølgning Vi er opmærksomme på barnets behov, følelser og reaktioner. Vi tager initiativ til et tæt samarbejde om barnet Medarbejderne får støtte og hjælp af kollegerne og ledelsen. Vi giver plads til samtaler i huset, hvor der kan sættes ord på tanker og følelser i forbindelse med det, der er sket. Ressourcepersoner udefra kan være, sundhedsplejerske, psykolog m.m.\n4 Når børnehaven mister et barn. Hvem handler? Den der først får kendskab til hændelsen kontakter omgående ledelsen, som er forpligtet til at alle ansatte bliver informeret så hurtigt som muligt. Lederen indkalder alle pædagogerne til hastemøde. Lederen kontakter PPR eller en pædagogisk konsulent for akut rådgivning. Hvad gør vi? Ledelsen har, i samarbejde med barnets stue, ansvaret for følgende opgaver: holde en kort mindehøjtidelighed i salen, for alle. placere blomster i barnets garderobe sende kondolence buket sende blomster til båre/grav hejse flag på halv stang de andre børn og forældre informeres i samråd med de berørte forældre Forslag til tekst... Vi har i dag i Måbjerghus børnehave modtaget den triste besked, at... er død. Det er vi alle dybt berørte af. Børnehaven har holdt en kort mindehøjtidelighed i salen hvor alle var samlet, og vi har efterfølgende talt med børnene om det, der er hændt. Vi vil også i de kommende dage snakke med børnene om det, i det omfang vi skønner de har behov for det. Hvis I har brug for at tale med os få svar på eventuelle spørgsmål, står vi naturligvis til rådighed. Alle har ansvar for at tage hånd om og snakke med de øvrige børn om hændelsen. Ledelsen kontakter familien samme dag for at udtrykke vores deltagelse og tilbyde hjælp at få førstehåndsviden om det skete tidspunkt for begravelsen og for at vide, om familien har særlige ønsker i den anledning et besøg i det berørte hjem deltagelse i begravelsen Orientering til de øvrige forældre Forslag til tekst Tidspunktet for... s begravelse/ bisættelse er fastsat til dag d. kl....fra... kirke. Ifølge aftale med....s familie, er stue velkommen til at deltage i begravelsen. Deltagelsen er naturligvis op til den enkelte familie, men det vil være af stor betydning for bearbejdelsen af de efterfølgende reaktioner, hvis så mange som muligt deltager. Afklaring om der er andre der skal informeres/samarbejdes med om det skete.\n5 Opfølgning. Vi er opmærksomme på børnenes behov, følelser og reaktioner. Medarbejderne får støtte og hjælp af kollegerne og ledelsen. Vi giver plads til samtaler i huset, hvor der kan sættes ord på tanker og følelser i forbindelse med det, der er sket. Den tomme stol den tomme garderobe! På et tidspunkt skal der tages stilling til barnets tomme plads/stol. Personale og børn på stuen inddrages i, hvad der skal ske med den tomme plads og hvornår! Besøg på kirkegården kan være godt for både personale og børn (hvis barnet er død ved en ulykke i nærheden kan ulykkesstedet besøges.) Et besøg hos barnets forældre, kan være af stor betydning, ikke bare for forældrene men også for personalet. Ressourcepersoner udefra kan være PPR, pædagogisk konsulent sundhedsplejerske, psykolog, præst m.fl. Når børnehaven mister en ansat. Den der først får kendskab til hændelsen kontakter omgående ledelsen, som er forpligtet til, at alle ansatte bliver informeret så hurtigt som muligt. Ledelsen har ansvaret for i samarbejde med det øvrige personale, at uddelegere følgende opgaver: holde en kort mindehøjtidelighed i salen for alle informere børn og forældre sende kondolence buket sende buket til båre/grav flage på halv stang. Ledelsen kontakter de efterladte samme dag for at udtrykke vores deltagelse at førstehåndsviden om det skete tidspunkt for begravelsen, og for at vide, om familien har særlige ønsker i den anledning. at aftale besøg i det berørte hjem deltagelse i begravelsen Opfølgning. Vi er opmærksomme på børnenes behov, følelser og reaktioner. Medarbejderne får støtte og hjælp af kollegerne og ledelsen. Vi giver plads til samtaler i huset, hvor der kan sættes ord på tanker og følelser i forbindelse med det, der er sket. Vi giver plads til samtaler i huset, hvor der kan sættes ord på tanker og følelser i forbindelse med det, der er sket. Besøg på kirkegården kan være godt for både personale og børn. Ressourcepersoner udefra kan være sundhedsplejerske, psykolog, præst m.m.\n6 Efter reaktioner på traumer Når et barn har oplevet/været vidne til, eller været konfronteret med en begivenhed, som involverer død/dødstrussel eller alvorlig tilskadekomst rettet mod personen selv eller andre, er det vigtig at være opmærksom på, om barnet reagerer! Bliver selvdestruktivt Aggressivt Viser regressiv adfærd Angst/frygt Overdreven kontrol med hensyn til sig selv og omgivelserne tvangshandlinger Overdreven brug af magi og overtro Hjælpeløshed/passivitet Angstpræget klæbende kontakt Manglende formuleringsevne Udtrykker fremtidspessimisme Skyld/skam Har angst for følelser Hævnplaner Får somatiske symptomer Isolerer sig Reaktionerne varierer afhængigt af barnets alder. Evnen til at mestre traumet skal ses i relation til barnets opvækstvilkår, netværk, og fysiske tilstand. Gode råd om psykisk førstehjæip Vær aktiv i støtte og omsorg Aflast og beskyt mod stressende påvirkninger, stærke indtryk, nysgerrige m.v. Undgå falsk trøst og friske bemærkninger Undlad at bearbejde oplevelsen for personen Brug tid lyt Støt, om nødvendigt, personen i at fortælle Undlad at dramatisere, kritisere, korrigere og bremse følelser Accepter reaktionerne Hjælp den ramte med at få struktur på oplevelsen og den nære fremtid\n7 Sorgens 4 faser 1. Chokfasen. Chokfasen kan vare fra et kort øjeblik til flere døgn. Under chokfasen holder personen af al kraft virkeligheden på afstand. Ofte kan den, der er blevet ramt virke behersket på overfladen, men under den, er alt kaos. Vedkommende kan bagefter have svært ved at huske, hvad der er blevet sagt eller sket. 2. Reaktionsfasen. Reaktionsfasen kan siges at begynde, når den ramte tvinges til at erkende det skete. Der sker her en voldsom omstilling af hele det psykiske apparat, som har til opgave, at integrere virkeligheden på en så funktionel måde som muligt. 3. Bearbejdningsfasen. Denne fase indtræder måske et halvt til et helt år efter traumet. Nu begynder individet atter at vende sig mod fremtiden i stedet for, som tidligere, at være totalt optaget at traumet og det forgangne. 4.Ny-orienterngsfasen. Nye interesser har erstattet det fortabte. Den vaklende selvfølelse er blevet genoprettet, de skuffede forhåbninger er blevet bearbejdet. Alt dette sker under forudsætning af, at vedkommende har haft mulighed for, at arbejde sig igennem krisen Kilde: Johan Culiberg: Krise og Udvikling.\n8 Om tab og om sorgens følelser - skrevet til dem, som har brug for at forstå den nødvendige smertes betydning i den lægende proces. I ethvert menneskes liv er der adskillige tab, som det er nødvendigt at bearbejde følelsesmæssigt, for at kunne fortsætte et liv i almindelig balance. Det, at blive forladt enten ved et dødsfald eller en skilsmisse, at sige farvel til sit gamle fortrolige hjem, at få et handicappet barn, selv at blive kronisk handicappet eller livstruende syg, er eksempler på tab, som i en periode kan få en til at føle, at livet ikke er værd at leve. Tabet forårsager et sår i sjælen, et sår som tiden normalt læger, hvis sorgen over det skete forløses i gråd, vrede og fortvivlelse. Tabet kan ryste sjælen på en så voldsom måde, at sorgens følelser kan blive til en krisetilstand, hvor man har brug for hjælp fra sine nære. Man mister for en tid kontrollen over sine følelser, bliver angst, brister pludselig i gråd eller bliver vred uden grund. Dette er både sundt og naturligt, men for mange mennesker er det foruroligende og kan få en til at overveje, om man er ved at blive sindssyg. Oplevelser af kaos og uvirkelighed det er ikke mig, dette er sket for, fornemmelsen af at se den afdøde på gaden, eller høre vedkommendes stemme, er også normalt i den forstand, at det opleves af mange mennesker i dyb sorg. Sorgen har sit forløb, således at man efterhånden kan adskille sig fra det, man har mistet, og dermed blive i stand til at knytte nye bånd, finde nyt livsindhold og lære de nye færdigheder, der skal til, for at mestre et andet slags liv. Svære tab betyder nemlig, at man aldrig bliver den samme som før. Derfor er det at sørge hårdt arbejde. Man kan betragte sorgarbejdet som fire opgaver, man skal løse på mange forskellige niveauer i det tidsrum, der skal til for at nå til et nyt liv. Et liv som enlig, et liv med et handicappet barn, et liv, hvor man har en truende sygdom med sig, Hvor man skal kunne fungere med et handicap eller måske som arbejdsløs. Uanset hvad man mister - sorgarbejdet er det samme, om end det kan opleves meget forskelligt alt efter, hvem det er, der har mistet hvad, hvordan og hvornår i livet. Sorgarbejdets første opgave er, at du må erkende, hvad der er sket, og det er i begyndelsen svært, fordi fornemmelsen for det uvirkelige kan være stor, når din sjæl er blevet rystet. Efterhånden trænger erkendelsen af det skete igennem, selv om det kan tage lang tid, inden tabets omfang bliver klart for dig. Nye erkendelser vil dukke op igennem hele sorgprocessen, som desværre kræver tid, vilje og energi. Når erkendelsen af tabet efterhånden når dig, overvældes du af fortvivlelse, måske af fysisk smerte. Følelsen af ensomhed blandes med ængstelse over det, der er sket med dig, og som vil ske med dig. Specielt i begyndelsen er sorgens følelser ofte på en pinagtig måde blandet både med skyldfølelser over, at du gjorde, som du gjorde, og vrede rettet mod de personer, som har haft med din tragedie at gøre, f.eks. læger, hospital, venner, slægtninge\n9 muligvis Gud, og måske også mod den, der har forladt dig. De tilbagevendende spørgsmål, som er helt naturlige for os alle er: Hvorfor skete det? Hvorfor mig? Den anden opgave er med andre ord, at du giver dig hen i dine følelsers vold at græde, hulke, fortvivle og rase følelser, der som tidligere nævnt specielt i begyndelsen kan være skræmmende, men som er den sunde naturlige forløsning. Det er den kraft, der i længden læger dine sår i sjælen, som det traumatiske tab har forvoldt dig. Den dybe hulken er livgivende. Det er måden, du får styrke til at give slip på det, du har mistet, for langsomt at kunne vende dig imod nyt. Det er almindeligt, at sørgende forestiller sig, at hvis de giver los for smerten, så holder de aldrig op med at græde, og dermed mister de kontrollen og må give op. Det forholder sig modsat. Ingen kan hulke mere en max. 10 minutter af gangen, og den dybe gråd er så muskel - afspændende, at du får fornyet kraft til at handle. Når du er blevet ramt i din sjæl, mister du for en periode tilliden til din verden, og den del af sorgarbejdet er at genvinde den, så angsten for livet ikke tager over. Vores forhold til andre er afgørende for, at vi kan genvinde den almindelige balance, Isolerer du dig i din sorg, har du et ekstra problem, fordi ensomhed forlænger sorgprocessen. Den tredje opgave er at lære noget nyt. For de fleste af os betyder det at etablere et tættere forhold til andre mennesker, således at man kan dele sorgens følelser med andre. De fleste er villige til at lytte, men når så mange sørgende har svært ved at finde det forstående netværk, når de første måneder er gået, er det fordi, de pårørende tror, de skal gøre noget at det ikke er nok at lytte omsorgsfuldt til sorgens følelser. Derfor bliver du nødt til, at lære en ny færdighed! At bede om hjælp, på den rigtige måde. Du er med andre ord nødt til at bede dine pårørende om at besøge dig, og du må spørge dem, om du må tale med dem om dit tab, fordi det hjælper dig. Du må forklare dem, at de ikke behøver at blive bange for dine følelser, som hører med til din proces. De behøver ikke gøre noget andet end at lytte og måske holde om dig. At sørge sammen med andre lindrer smerten og giver dig muligheden for at genvinde tilliden til dit liv. Du bliver således nødt til at lære noget nyt, da du ikke er den samme, som før du blev ramt. Du skal normalt aldrig undgå at tale om dit tab, og du bør heller ikke undgå genstande eller steder med smertelige genkendelser. Kun ved at se tabet i øjnene, kan du på længere sigt formindske smerten. Beroligende midler, antidepressiv medicin eller alkohol kan midlertidig bedøve din sorg, men de forlænger kun processen. Den fjerde opgave er efterhånden at vende dig imod fremtiden og dermed adskille dig fra det, du har mistet. Denne proces foregår hele den lange og pinagtige sorgperiode, hvor der ikke findes smutveje. Sorg er en del af livet, og det er muligt at komme styrket gennem den nødvendige smerte, fordi du i dit møde med de kaotiske følelser og tanker får et mere afklaret forhold til det faktum, at ingen kender dagen før solen går ned. Den nødvendige smerte, Munksgaard 1987\n10 Litteratur om sorg og tab Grundbøger: Dyregrov, Atle: Sorg hos børn. En håndbog for voksne. Dansk Psykologisk Forlag Davidsen-Nielsen, Marianne og Leick, Ninna: Den nødvendige smerte om sorg, sorgterapi og kriseinterventioner. Socialpædagogisk Bibliotek Munksgaard, 1989, samt Gyldendals Bogklub. Dyregrov, Atle: Katastrofe psykologi. Dansk Psykologisk Forlag, Bøger om børn: Jacobsen, Anne: Børn og sorg. Om børns reaktioner på tab og død. Hans Reizels forlag Jacobsen, Anne: Alting har sin tid. En bog om døden, begravelsesritualer og traditioner. Hans Reitzel, Dyregrov, Atle: At tage afsked. Ritualer der hjælper barnet gennem sorgen. Hans Reitzelsforlag, Bøger for små børn. Knudsen, Per Holm: Musen Malle. Borgen, Velthuijs, Max: Liv og død. Alma, Winding, Thomas: Bedstemor i himlen. Høst, 1993.


Teknologisk Institut: Er træ altid det klimavenlige byggemateriale? - Altinget: energi og klima\nAvisens 11. årgang, onsdag den 30. september 2020, opdateret kl. 2:10. Redigeret af Morten Øyen\nDebat 12. august 2019 kl. 4:00 | Print\nDer er ingen tvivl om, at træ er et bæredygtigt materiale på mange måder, men hvert materiale har sine fordele og ulemper, skriver Mette Glavind. (Foto: Bax Lindhardt/Ritzau Scanpix)\nAf Mette Glavind\nEr mere brug af træ-løsningen på byggebranchens del af klimaudfordringen? Sådan kan det se ud, når man spørger politikerne.\nDansk Skovforening har i starten af juni 2019 spurgt de politiske partier, og både Radikale Venstre, SF, Dansk Folkeparti, Konservative, Enhedslisten og Alternativet vil fremme mere brug af træ i byggeriet, mens Socialdemokratiet, Liberal Alliance og Venstre er lidt mere nuancerede og på et mere generelt plan taler for bæredygtigt byggeri, mens de tager afstand fra politisk detailstyring.\nDet er jeg helt enig i. Lad politikerne stille nogle rammekrav, der fremmer bæredygtigt og klimavenligt byggeri, og lad branchen selv finde ud af at leve op til rammekravene.\nPolitikerne bør stille rammekrav til byggeriet, der fremmer klimavenligt byggeri, og lad så byggebranchen selv om at udvikle og vælge de bedste løsninger indenfor rammerne.\nMette Glavind Direktør for Teknologisk Institut\nDer er ingen tvivl om, at træ er et bæredygtigt materiale på mange måder, og at Danmark, både hvad angår klimaet, arkitekturen og funktionaliteten af vores bygninger, vil få gavn af, at vi i højere omfang end i dag anvender træ i byggeriet.\nMen det er ikke så simpelt som at udpege nogle materialer som vindere og andre som tabere. Hvert materiale har sine fordele og ulemper, og vurderingen af, hvilket materiale der egner sig bedst til et givent byggeri, kan afhænge af, hvor lang tid byggeriet skal holde, forventninger til vedligehold, hvor det skal bygges, hvilken påvirkning det udsættes for, hvordan det passer ind i kvarteret og naturen og meget andet.\nFor eksempel kan det være en fordel at bruge et let materiale, når der skal bygges eller renoveres i tæt bymiljø, at bruge træ til terrassen, bygge med tegl i områder, hvor kulturarven er væsentlig, og hvor vedligeholdelsesaktiviteterne skal minimeres, bruge beton til fundamenter og endelig er det svært at forestille sig, at en Femern-tunnel kan bygges af andre materialer end beton.\nPå baggrund af facts\nValg af byggematerialer skal ske med baggrund i facts, og her er de såkaldte miljøvaredeklarationer, der dokumenterer byggematerialers miljømæssige egenskaber i henhold til anerkendte europæiske og internationale standarder, en hjælpende hånd.\nDe kan anvendes til at udarbejde livscyklusvurderinger af bygninger, hvor levetid, vedligeholdelsesomkostninger, transport og genanvendelsesmulighed blandt andre parametre indgår. De kan også anvendes, når en bygherre vælger at få sin bygning certificeret efter bæredygtighedscertificeringen, DGNB.\nUd over at brug af miljøvaredeklarationer, livscyklusvurderinger og DGNB-certificeringer kan indgå i valg om anvendelse af byggematerialer, kan de også medvirke til at fremme motivationen for at udvikle mere klimavenlige byggematerialer, fordi det bliver et konkurrencevilkår – vel at mærke på et korrekt, fagligt grundlag.\nPå den måde kan den enkelte materialeproducent få fordel af for eksempel at udvikle nye produktionsmetoder og bruge nye råmaterialer, der giver et mindre CO2-aftryk. Beton er nemlig ikke bare beton – tegl er ikke bare tegl – træ er ikke bare træ – stål er ikke bare stål – de findes i mere eller mindre klimavenlige versioner, ligesom mange helt nye materialer finder vej til byggeriet.\nLad os alle gøre det, som vi er bedst til. Politikerne bør stille rammekrav til byggeriet, der fremmer klimavenligt byggeri, og lad så byggebranchen selv om at udvikle og vælge de bedste løsninger inden for rammerne.\nForrige artikel Direktør: Staten skal gå foran i de cirkulære indkøb Næste artikel Dansk Erhverv: Små virksomheder halter efter i den bæredygtige omstilling


Gør en forskel på dit nye job: Konsultér en maskiningeniør\nNår vi flytter til en ny by, er det ofte på grund af et nyt job. Og er man ny på sin arbejdsplads, er det klart, at man gerne vil bidrage positivt til udviklingen af virksomheden – og derved gøre et godt førstehåndsindtryk.\nHar du fået arbejde i en industrivirksomhed, kan du derfor overveje at foreslå virksomheden en konsulent, der er specialiseret i rådgivning og intelligente løsninger til industrien. En konsulent fra et maskiningeniørfirma kan nemlig være med til bl.a. at optimere produktionen hos store industrivirksomheder.\nMaskiningeniørfirma kan gøre en kæmpe forskel for industrivirksomheder\nIngeniørfirmaet Kirkholm er specialister i mekaniske løsninger og hjælper mange forskellige typer af industrivirksomheder med specialiseret rådgivning og intelligente løsninger. De har fx hjulpet slikproducenten Toms med at optimere deres produktionsudstyr.\nDet er helt essentielt for en virksomhed som Toms, at deres produktionsudstyr er det helt rigtige, og at de hele tiden udvikler og optimerer produktionen, så de altid er strømlinede og up to date. Gennem Kirkholms store viden og erfaring med produktionsudstyr til fødevareindustrien, har de været i stand til at udfordre Toms i forhold til innovation, konceptudvikling, design og optimering. Den helt store fordel for Toms i samarbejdet med Kirkholm er, at de ejer al den specialistviden og dokumentation, som der er udviklet i samarbejdet. På den måde kan ingen anden fødevarevirksomhed producere præcis samme produktionsapparat.\nMaskiningeniør i Skanderborg, Hørsholm og Fredericia\nKirkholm arbejder med beregning og analyse indenfor to overordnede områder: faststofmekanik og fluid-mekanik. Hos hver enkelt kunde vurderer de, hvilke værktøjer, der er relevante i den specifikke sammenhæng - det kan både være analytiske beregninger og analyser eller numeriske analyser. Som grundlag for alle deres beregninger og analyser har de en række processer, der sikrer, at de leverer et højt niveau hver eneste gang.\nKirkholm har altså gjort en enorm forskel for en af Danmarks mest folkekære industrivirksomheder – og måske kan de yde den samme hjælp for din kommende arbejdsplads. Gør et godt indtryk på dit nye arbejde i din nye by ved at foreslå dem at kontakte Kirkholm.\nSkrevet af Flytteguiden på 01 maj 2020


Hjælp til vægttab - lær hvordan du taber dig!\nVægttab er en af de ting, som rigtig mange desperat søger hjælp til – og det gælder sandsynligvis også for dig, eftersom du er endt på denne artikel.\nDu har sikkert forsøgt adskillige gange, men uanset hvad du gør (eller hvad du læser om vægttab), så sker der bare ingenting. Din vægt rykker sig simpelthen ikke, og hvis den gør, så går det bare for langsomt.\nMåske har du faktisk opnået et større eller mindre vægttab før – men alle kiloene (plus lidt ekstra) er efterhånden kommet på sidebenene igen.\nOg du er træt af det!\nHeldigvis sætter vi en stopper for dine fiaskoer og fejlslagne vægttab med denne artikel.\nHer får du nemlig de nødvendige råd, som du har brug for i forhold til at nå i mål. Her slipper du for de typiske mirakelkure, urealistiske råd og helt igennem uholdbare løsninger. I stedet får du her præsenteret holdbare og konkrete strategier, som ikke bare vil hjælpe dig med at komme ned i vægt – men også hjælpe dig med at forblive slank efterfølgende!\nHvorfor søge hjælp til vægttab – og er det virkelig så svært?\nUdfordringen ved et vægttab – uanset om det er større eller mindre – er, at det kræver en ændring i dit liv.\nHelt formelt kræver et vægttab, at du laver ændringer i din livsstil herunder dine spisevaner og/eller træningsvaner, førend din kropsvægt forandrer sig (og det er uanset om du vil op eller ned i vægt).\nDu skal altså aktivt udføre ændringer i dit liv og din hverdag, hvis du vil tabe dig – og det er lige netop her, hvor mange løber panden mod en mur.\nVi mennesker er nemlig vanemennesker; og det gælder for alle dele af vores liv lige fra vores arbejde til vores fritid – og ikke mindst vores madvaner og motionsvaner.\nLæner du dig tilbage og tænker over din hverdag, så kan du med sandsynligvis nikke genkendende til dette. Du gør, som du altid har gjort, og medmindre du virkelig sætter dig for at lave en ændring, så vil du fortsætte med dette.\nMen det er også lige netop grunden til, at de fleste ender med at finde dem selv i en situation, hvor de søger hjælp til deres vægttab; det er nemlig ikke særlig nemt at lave disse ændringer og samtidig vedholde dem sideløbende.\nSom udgangspunkt er det heller ikke nogen særlig sjove ændringer, du skal lave i forhold til at opnå et succesfuldt vægttab.\nFaktum er nemlig, at du skal skære ned på dit samlede indtag af kalorier og sandsynligvis i gang med at motionere og træne regelmæssigt. Det betyder ikke, at du skal leve udelukkende af grøntsager og sulte dig selv eller træne som en besat (for guds skyld ikke). Men det betyder til gengæld, at du skal ændre dine spisevaner og/eller træningsvaner, så du kan forbrænde flere kalorier, end du indtager.\nEndeligt søger mange hjælp til deres vægttab, fordi de igen og igen opsøger de forkerte råd og retningslinjer i første omgang, hvilket aldrig virker for dem. Kort fortalt opsøger rigtig mange quick fixes, som lover hurtige og fantastiske resultater uden nogen særlig indsats (måske du selv er gået i denne fælde før – og i så fald ved du, at det ikke hjælper dig).\nProblemet er, at disse hurtige og smarte løsninger aldrig virker, og aldrig giver vedvarende resultater, som du altid kan være glad for. Det fører kun til dårlige oplevelser, en Yo-yo effekt hvor du går op og ned i vægt konstant samt et utal af fallerede forsøg på at komme de ekstra kilo til livs.\nDet kræver hårdt arbejde, og det er ikke altid sjovt at tabe sig og vigtigst af alt, så skal du altid tænke på dit vægttab som noget, der skal være vedvarende og langtidsholdbart. Ikke mindst så skal du tabe dig på en sådan måde og med rutiner, som du kan gøre til en fast del af din hverdag – men det kommer jeg ind på senere i artiklen.\nFor at råde bod på det hele, og for at gøre op med alle misforståelserne omkring vægttab, så får du her præsenteret seks konkrete og holdbare råd, som kan hjælpe dig med en gang for alle at komme ned i vægt – og ikke mindst forblive slank.\nHer finder du den hjælp, du har brug for til dit vægttab.\n#1 – Det handler om varige ændringer og holdbare rutiner\nAllerførste råd er, at dit vægttab altid skal handle om varige og holdbare ændringer. Det er muligvis også det vigtigste råd, du kan tage med her; så spids ører!\nEt succesfuldt og holdbart vægttab er altid baseret på fornuftige ændringer i form af holdbare rutiner, som passer ind i din hverdag. Endnu vigtigere er et succesfuldt vægttab skabt på rutiner, som du vil kunne fortsætte med efterfølgende.\nHvis du blot tænker på dit vægttab som noget, du skal gennemføre nu her, hvorefter du kan fortsætte som tidligere, så vil du helt uundgåeligt ende tilbage i samme situation før eller siden (og med de samme kilo på sidebenene).\nFokuser derfor på at arbejde med dine vaner og daglige rutiner, så du langsomt får ændret dem til det bedre.\nDet er derfor også uhyre vigtigt, at du finder frem til metoder og rutiner, som du finder sjove og interessante, så dit vægttab og nye livsstil ikke skal føles som en sur pligt. Du skal nyde din hverdag – både under og efter dit vægttab – hvorfor du selvsagt skal finde veje og metoder, som du er glad ved.\nSkab dig selv nogle realistiske målsætninger med gode delmål, som du ved, du kan holde og gøre til den del af din hverdag.\nBottomline: Tænk altid langsigtet i dit vægttab og fokuser ikke på hurtige ændringer nu her. Dit vægttab skal komme som resultat af varige og holdbare ændringer, som du kan fortsætte med efter dit vægttab.\nMed Fit Project kan vi hjælpe dig med at få den bedst mulige start på et varigt og effektivt vægttab.\nSøger du hjælp og vejledning, så du får den optimale start – så kan du gratis og uforpligtende indhente tilbud fra personlige trænere med speciale i vægttab nær dig.\n#2 – Drop de smarte quick fixes og uholdbare metoder (Hint: De virker ikke!)\nDet næste gode råd, som du sandsynligvis har brug for at høre et par gange er, at du skal holde dig fra hurtige og urealistiske metoder.\nØv, tænker du måske – det skal jo gerne gå hurtigt!\nFaktum er blot det, at et forhastet vægttab – særligt hvis det er opnået gennem slidsomme og uholdbare metoder – aldrig er vedvarende. Du kommer muligvis ned i vægt, men det er udelukkende for at tage hele molevitten på igen efterfølgende.\nDu kan naturligvis godt opnå et hurtigt vægttab og efterfølgende holde dig slank – men som udgangspunkt bør du fokusere mere på kvalitet og holdbare rutiner frem for hastighed.\nStår du eksempelvis og skal være klar til dit kommende bryllup, blive helt klar til bikinisæsonen eller noget helt tredje, så er det naturligvis OK, at du skynder lidt på dig selv og giver den ekstra gas i en periode – men husk altid på at have en langsigtet plan med det hele. Det vil du blive glad for i længden.\nEn god tommelfingerregel i forhold til hastigheden på dit vægttab er, at du gør det for hurtigt, hvis du ikke efterfølgende kan holde rutinerne og vanerne ved lige. Kort og godt.\nHvis du taber dig vha. vanvidsmetoder eller slidsomme slankekure, som du alligevel aldrig ville kunne leve efter efterfølgende, så vil du altid tage de tabte kilo på igen, når du er færdig med dit vægttab. Det ender med andre ord i status quo, hvor du efter noget tid står tilbage i nøjagtigt den samme situation, som da du startede på dit vægttab.\nEt godt råd er at holde dig fra diverse mirakelkure, urealistisk effektive træningsmetoder eller andet, som du hyppigt kan læse om i diverse sladderblade.\nDe vil aldrig give dig den slanke figur, som du drømmer om (hvert fald ikke permanent).\nKort og godt kan det siges, at det vægttab godt må tage tid at opnå, og det skal foregå i lige netop det tempo, som passer dig. Det rette tempo er et tempo, som betyder, at du efterfølgende kan holde den gode rutine og de sunde vaner ved lige – så du efterfølgende kan holde din slanke figur.\n#3 – Det må godt tage tid (og det bliver en hård proces)\nI forlængelse af ovenstående snak omkring hurtige løsninger, som lover dig fantastiske resultater på ingen tid, så er problemet ligeledes at disse smarte løsninger ofte lover dig, at det bliver nemt.\nMen et vægttab er ikke nemt.\nDet er muligvis noget kun demotiverende at læse, men det er sandheden, og det kan du lige så godt acceptere før eller siden.\nHvis det var så uhyre nemt, så ville du aldrig sidde her og søge om hjælp til vægttab i første omgang.\nSå drop hele tanken om, at du ved at følge hurtige og smarte metoder, nemt kan opnå din drømme krop – for det kommer bare ikke til at ske.\nEt vægttab er pr definition ikke nemt, hvilket lige netop er grunden til, at du skal opnå det gennem metoder og redskaber, som passer til dig og din person.\nAllerførst bør du dog starte med at indse, at det kræver hårdt arbejde fra din side at komme ned i vægt. På den måde har du en realistisk og reel tilgang til det hele, og det giver dig bedre forudsætninger for at nå succesfuldt i mål i sidste ende.\nDerudover kan du godt allerede nu forvente, at du bliver presset i flere perioder, og at du flere gange vil opleve små tilbagefald eller stilstand i dit vægttab.\n… Det er helt normalt, og det er urimeligt svært at undgå. Men i det store hele betyder det intet, så længe du over tid bevæger dig i den rigtige retning.\nFå dit hoved med og være realistisk og reel omkring den udfordring, du står overfor, og så vil du stille dig selv langt bedre i forhold til rent faktisk at gennemføre dit planlagte vægttab!\nEr du klar på udfordringen og går du til kamp mod de overflødige kg med det rigtige mindset, så gør du i praksis dit vægttab så nemt som overhovedet muligt – og det er naturligvis kun til din fordel!\n#4 – Kalorier in vs. kalorier out\nDet er en simpel kendsgerning, at du skal indtage færre kalorier, end du forbrænder, hvis du ønsker at sænke din kropsvægt. Det gælder uanset om du står foran et større vægttab eller blot ønsker at sænke din fedtprocent en anelse, så du kan opnå en tonet og markeret krop.\nMåske føler du lige nu, at det virker oplagt – og rent intuitivt giver mening – at spise mindre af noget og mere af noget andet, eller måske bare at sænke dit indtag af fedt (det feder jo). Måske tænker du, at der er bestemte ting, der er gode at spise, og hvis blot du holder dig til det, så skal du nok tabe dig.\nEr det tilfældet, så tager du desværre fejl.\nRestriktioner på madvarer og tanker om at spise bestemte ting i massevis er aldrig en holdbar strategi, og det hjælper dig ikke med at opnå noget godt.\nBeslutter du dig for at leve af gulerødder og hjertesalat i de næste par måneder, så skal du rigtig nok komme ned i vægt, men jeg tør også godt garantere dig, at det bliver de mest deprimerende måneder i dit liv – og at du efterfølgende går galt i byen og tager det hele på igen.\nNej, et vægttab handler derimod om at indtage færre kalorier, end du forbrænder, og det er uanset hvor, kalorierne i første omgang kommer fra.\nDu kan altså sagtens spise mad og retter, som smager fornuftigt, så længe dit samlede indtag af kalorier er lavere end dit ligevægtsindtag.\nFor at lære mere om dette (og for at finde dit ligevægtsindtag), så kan du med fordel prøve vores kalorieberegner.\nNu tænker du måske, at du skal i gang med at veje al din mad og tælle kalorier på alt, hvad du spiser.\nDet kan du godt vælge at gøre – og det kan være en god idé – men du behøver så absolut ikke.\nEn god måde hvorpå du kan vide, om du spiser under dit ligevægtsindtag (og dermed taber dig) er ved at – ja du gættede rigtigt – stille dig på badevægten regelmæssigt og måle din fremgang. Mere avanceret behøver det ikke være.\nHvis din vægt står stille, så skal du spise lidt færre kalorier (eller bevæge dig noget mere), og hvis du taber dig løbende, ja så er du på rette spor.\nI praksis kan det være en god ide at stille dig på vægten og måle din fremgang én gang om ugen.\nHusk at veje dig nogenlunde samme tid på døgnet og gerne efter toiletbesøg.\nLad os gøre dette punkt omkring kosten simpelt, så du kan danne dig et hurtigt overblik og finde den hjælp, du har brug for til dit vægttab. Her får du derfor et par hurtige og anvendelige råd til din kost:\nUndgå tarvelige og stringente restriktioner på din kost og glem tanken om, at der er bestemte ting, du SKAL spise samt tanken om, at der omvendt er bestemte ting, du IKKE må spise.\nDit vægttab handler altid om, at du forbrænder flere kalorier, end du forbrænder – uanset hvordan du opnår det.\nDet kan være en god ide at skifte pasta, brød og lignende ud med grøntsager, da det vil hjælpe med at sænke dit indtag af kalorier.\nSørg altid for at indtage tilstrækkeligt med protein og særligt hvis du er fysisk aktiv.\nErstat sodavand, saftevand og andet med vand så vidt muligt.\n#5 – Din træning kan gøre en stor forskel for dit vægttab\nVi kommer naturligvis ikke udenom det emne, der hedder træning, når vi snakker hjælp til vægttab.\nDin motivation, kost og deslige er rigtigt nok en stor del – og du behøver faktisk ikke træne sideløbende – men det vil i den grad være en rigtig god ide.\nTræning hjælper dig ikke blot med at forbrænde en masse kalorier, det hjælper dig også med at holde din forbrænding høj, og samtidig sikrer det, at den krop, der gemmer sig bag dit overflødige fedt, er pæn og veltrænet.\nI sidste ende skulle du jo også gerne ende ud med at se godt ud, når du kommer af med dit fedtlag – og det opnår du kun gennem fornuftig og velstruktureret træning.\nFørst og fremmest sker der det, når du begynder at begrænse dit kalorieindtag, at dit stofskifte begynder at falde. Det er helt uundgåeligt, og det betyder kort fortalt, at din krop bliver mere effektiv til at klare sig på færre kalorier. Grundlæggende kan man sige, at din krop går i survival mode, fordi den får mindre næring at arbejde med.\nDesværre betyder det også, at du skal sænke dit kalorieindtag gradvist over tid, hvis du vil blive ved med at tabe dig. På samme vis skal du eksempelvis også gradvist øge din træningsmængde over tid, hvis du vil fortsætte med at opnå forbedringer. Din krop tilpasser sig dets omgivelser, og hvis dette forbliver det uændret (uanset om vi taler træning, kost, kalorieindtag eller noget helt fjerde), så vil du til sidst ende i et plateau, hvor der ikke sker yderligere forbedring.\nHeldigvis kan du med træning holde dit stofskifte oppe i højere grad (selvom det stadig vil dale), end hvis du er stillesiddende samtidig.\nHerudover så hjælper træning dig naturligvis med at forbrænde ekstra kalorier under din træning, og så giver det dig en pænere, stærkere og sundere krop i sidste ende, så du ikke bare ender med at være tynd – men derimod veltrænet, stærk og sund at se på.\nI forhold til vægttab – og træning generelt – så kan det være en god ide at kaste sig over en god blanding af både konditionstræning og styrketræning. I sidste ende skal du naturligvis bruge tid på den og de træningsformer, som appellerer mest til dig, og som passer bedst til dine målsætninger.\nHer er nogle hurtige råd og guidelines, som du kan holde dig op af:\nStyrketræning bør være baseret primært på solide basisøvelser (som eksempelvis dødløft, front squat, bænkpres og lignende), og du skal træne hele kroppen og ikke kun dele af den.\nTræning med tunge vægte (1-5 gentagelser) træner primært muskelstyrke.\nTræning med mellemtunge vægte (6-20) gentagelser sigter hovedsageligt efter muskelvækst.\nTræning med lettere vægte (20+) træner hovedsageligt muskeludholdenhed.\n2-3 øvelser pr muskelgruppe og 3-6 sæt pr øvelse er passende i langt de fleste tilfælde.\nDu bør som udgangspunkt forsøge at træne hver muskelmasse to gange ugentligt eller mere.\nTræning med frie vægte er som udgangspunkt at foretrække over træning i maskiner.\nFokuser på din teknik og øg langsomt din træningsmængde over tid, så du har kontinuerlig fremgang i din træning og dertilhørende resultater.\nLæs også: Træningsprogram til vægttab\nNår det kommer til konditionstræning, så kan det udføres på mange forskellige måder, og det vigtigste er – igen – at det passer til dit temperament og målsætninger. Hård intervaltræning som eksempelvis HIIT træning kan være et godt valg, hvis du er tidspresset og ønsker en hurtig, effektiv og hård træning.\nLængerevarende konditionstræning i form af eksempelvis længere løbeture, cykelture og andet kan også være et fint og effektivt valg, hvis det passer dig bedre.\nI praksis er det en god idé – som ved styrketræning – at dyrke konditionstræning to gange ugentligt eller oftere (men mindre kan også gøre en mærkbar forskel).\nVil du lære mere om emnet, og bliver klogere på træning, så kan du finde inspiration her:\nArtikler om styrketræning\nArtikler om konditionstræning\n#6 – Mål din fremgang og beløn dig selv. Nyd det!\nSidste råd til dig, der søger hjælp til dit vægttab.\nHvis du vil have succes med dit vægttab, så skal du løbende opnå succesoplevelser, nyde processen og huske at klappe dig selv på skulderen.\nDet er ikke altid en sjov proces at skulle igennem, men hvis du gør det hele rigtigt, så kan du løbende få de gode oplevelser, som gør, at du holder fast og bliver ved.\nAllerførst skal du måle din fremgang på dit vægttab. Således ved du både, om du er på rette spor – men det giver dig også (hvis det går i den rigtige retning) en følelse af succes, som du virkelig kan bruge som fremtidig motivation. Det er vigtigt, at du roser dig selv, når det går godt – det vil kun gøre dig sulten efter mere!\nEndeligt er det vigtigt, at du finder glæden i processen (så vidt det er muligt). Som nævnt i starten, så står du foran en udfordring, som uden tvivl bliver hård, og derfor skal du virkelig gøre dit for, at processen bliver en så god oplevelse som muligt.\nDet vil kort og godt sige, at du skal anvende metoder, koststrategier og andet, som du finder glæde og inspiration i, og så skal du løbene rose dig selv, når det hele bare går efter bogen. Derudover skal du naturligvis også være god til at hanke op i dig selv, når du har brug for at give den en ekstra skalle.\nHerudover kan det være en rigtig god ide at fortælle venner og bekendte om dine planer i forhold til dit vægttab, så du kan finde støtte, forpligtelse og ikke mindst få anerkendelse fra andre.\nInputs og tanker fra andre er vigtigt, og det vil give dig troen på dig selv, gode oplevelser – og måske endda et spark bagi, når du har brug for at komme på rette spor igen!\nHer fik du de gode råd til dit vægttab – nu er det din tur\nJeg håber, at du fandt den hjalp, du kom efter – eller hvert fald går herfra med gode inputs og tanker, som du kan bruge i dit kommende vægttab.\nI sidste ende er der kun én ting at gøre, og det er at tage skridtet og komme i gang.\nSkab dig en masse gode oplevelser og find de rutiner, som virker for dig, og så er du på stensikker kurs mod dit mål om en slankere krop!


Mennesker: Du Bliver Ikke Nok Af Dette Næringsstof! 🚑 Fitness-N-Health.com\nVigtigsteErnæring & Fitness: MENNESKER: Du bliver ikke nok af dette næringsstof!\nAmerikanerne spiser for meget af alt, ikke? Forkert. Faktisk kan en almindelig mineralmangel være i orden med dit sind, finder en ny undersøgelse i tidsskriftet Biologisk sporelementforskning.\nForskere spurgte postgrader om deres humør og kost og opdagede en tendens: Folk med depressive symptomer havde tendens til at forbruge lavere mængder magnesium, mens lykkere var mere tilbøjelige til at ramme eller overstige det daglige anbefalede indtag på 400 milligram (mg).\nDet kan være, at magnesium spiller en rolle i regulering af enzymer, hormoner og neurotransmittere, der er involveret i depression, spekulere forskere.\nUdover at forbruge nok magnesium, kan din daglige skema forstyrre dine niveauer - for eksempel, jo mere du sveder, jo mere magnesium udskiller du. Og alkohol spilder også mineralet.\nHer er kickeren: 46 procent af amerikanerne får ikke en tilstrækkelig mængde magnesium, ifølge USDA. Den gennemsnitlige voksne mand bruger desuden kun 322 mg om dagen.\nEn enkel måde at øge dit indtag: Har en daglig dosis ristede græskarfrø, som indeholder 150 mg magnesium pr. Ounce, hvilket gør dem til en af de vigtigste fødekilder til mineralet. Kig efter græskar frø i snack eller sundhed mad sektion i din købmand, ved siden af jordnødder, mandler og solsikkefrø.\nEller prøv et 250 mg supplement, siger Dana King, M.D., en professor i familiemedicin ved Medical University of South Carolina. Bare tjek flasken for magnesium citrat, den form, der bedst absorberes af din krop.\nYderligere forskning af Jason Stevenson\n5 næringsstoffer du ikke får nok af\nDen nemmeste måde at slå et dårligt humør på\nVERDENS FARLIGSTE DYR.\nFind dit perfekte gym\nOff dag for dem, men ikke for mig\nSkålen: Roadhouse Game Chili\nMin træning & Super Bowl Trip\nDisse 2 bevægelser vil hjælpe dig med at komme tilbage fra et lavere organskader


Banens bedste: Fire mål er godkendt – Ekstra Bladet\n8. sep. 2016 kl. 18:33\nKæmpe profil: Asger Ammundsen fik uden problemer sparket Byens Skole videre\nI første runde tog Byens Skole godt imod Sølvgades Skole til en kamp, der var præget af god opførsel, stemning og en stjerneangriber.\nAsger med sit første mål. Foto: Josefine Willadsen\nOpgøret startede forholdsvis stille og roligt, og selvom Byens Skole blev de første til at sende bolden i mål, var der ikke den store niveauforskel mellem holdene - så det ud til.\nAllerede i femte minut scorede Johannes Sommer det første mål, og forspringet blev øget yderligere, da Theodor Carlsen satte kuglen i krogen på et flot frispark. Herefter måtte Byens Skole dog holde målpause og lade udeholdet komme til. Oliver fra Sølvgades Skole var tæt på et hattrick, der ville have bragt hans hold forrest, da han fandt målet to gange i træk - for herefter at heade bolden på overliggeren.\nHer scorer Theodor flot på frispark. Foto: Josefine Willadsen\nDet stod dog klart allerede tidligt i kampen, at der var en mand på banen, der spillede på sit helt eget niveau. En angriber, som Sølvgades forsvar simpelthen ikke kunne holde styr på, lige meget hvor hårdt de prøvede. Selvom Asger Ammundsen 'kun' fik scoret ét mål i første halvleg, stod det klart for Sølvgades Skole, at der måtte gøres noget. I pausen planlagde de derfor mandsopdækning af Asger. Den mandsopdækning måtte dog blive på tegnebordet. I starten af anden halvleg, på under 10 minutter, nåede Asger at drible sig forbi mand efter mand og sende bolden forbi fødderne på keeperen hele tre gange.\nAsger Ammundsen var kampens bedste - her scorer han sit tredje mål. Foto: Josefine Willadsen\nFairplay prægede kampen\nDet blev dog slutningen på Asger Ammundsens ekspedition mod målet, for efter at have bragt sit hold foran med hele 7-2 forlod han banen, og kampen blev klart udjævnet. Der blev spillet flot fodbold af begge hold, og især Karl på Sølvgades midtbane fik lov at komme på banen med flotte afleveringer i dybden. Han manglede dog målscoreren fra første halvleg, Oliver, der støttet af hjemmeholdets spillere måtte humpe fra banen, efter de havde sørget for vand, is og skulderklap på ægte fairplay-manér.\nOliver hjælpes fra banen. Foto: Josefine Willadsen\nDen værste hede fra kampen var nu ved at være afkølet. Theodor Carlsen nåede at sætte fod på endnu et skud i mål til slutresultatet 8-2, og hermed var Asger Ammundsen og Byens Skole sikkert videre til næste runde.\nEfter kampen snakkede Ekstra Bladet med kampens bedste - Asger. Blandt andet om, hvorfor han blev udskiftet efter sit måltogt, og hvordan han havde det med det.\n- Jeg har lidt problemer med knæene, og vi prioriterede, at jeg kan komme ud og spille med mit eget hold også, sagde Asger.\n- Fire mål er godkendt, og jeg forventer ikke at score så mange igen, men det ville være lækkert, hvis det blev sådan, tilføjede han med et kækt smil.


Anna Blincoe er Gentoftekunstneren 2017 - Gentofte Kommune\n03-01-2017 Hvert år i januar udnævner Gentofte Kommune en lokal, professionel kunstner til Gentoftekunstneren. I 2017 går æren til maler Anna Blincoe.\nAnna Blincoe (f. 1972) udforsker blomsternes univers i sit kunstneriske arbejde. Hun arbejder med grafik, blæk og oliemaling i værker, der strækker sig fra herbariets detaljenære registreringer til en mere sensuel og farvestærk stil.\nSkønhed i en verden under pres\nBlomster og planter er det gennemgående tema i Anna Blincoes kunstneriske arbejde. Hun udforsker konstant nye måder at udtrykke og afdække blomsternes indre og ydre verden, og hun vil gerne bevæge dem, der ser på hendes billeder:\n"Mennesker i hele verden tvinges mod byerne for at finde arbejde, mens de drømmer sig tilbage til en oprindelig tilstand af harmoni. På trods af menneskets fjendtlige belejring af naturen kan vi ikke besejre den. Heller ikke i vores bevidsthed. Mine billeder skal berøre betragterne, så de for en stund finder skønhed i en verden under ekstremt pres", siger Anna Blincoe.\nAnna Blincoe er født i Kerteminde, men er opvokset i Malaysia. I 1978 flyttede hun til England, hvor hun senere gik på akademiet og gennemgik sin egentlige kunstneriske uddannelse. Efter at have afsluttet en BA Hons i Fine Arts i 1994 flyttede hun til Danmark, og hun bor nu med sin familie i Gentofte.\nAnna Blincoe debuterede på Efterårsudstillingen 1994 på Den Frie i København, og har siden udstillet på talrige separat- og gruppeudstillinger i Danmark og i udlandet. Hun har udstillet på en række gallerier i Londen, bl.a. Gallery John Cooper og The Gallery for Botanical Art i Kew Gardens, og herhjemme i Galleri Knud Grothe i Charlottenlund, i Svenske Villa ved Bernstorff Slot i Charlottenlund og på Galleri Cobra Rummet på Sophienholm i Virum. Anna Blincoe har udført udsmykningsopgaver for bl.a. Danfoss på Als og har modtaget legater fra bl.a. Nordea Fonden og Svend Grams Mindelegat.\n"I Gentofte Kommune har vi rigtig mange dygtige kunstnere, og med udnævnelsen af Anna Blincoe til Gentoftekunstneren 2017 ønsker vi at anerkende endnu en dygtig kunstners virke. Annas billeder får én til at stoppe op og tænke over naturens skønhed og perfektion - en dygtig kunstner, der behersker det figurative maleris mange facetter. Det er en stor glæde at udnævne Anna til Gentoftekunstneren 2017".\nMed anerkendelsen følger en pris på 25.000 kr. Der holdes reception for Anna Blincoe den 10. januar kl. 16-18 på Gentofte Rådhus.\nSiden 1994 har Gentofte Kommune årligt udnævnt en billedkunstner bosiddende i Gentofte Kommune til Gentoftekunstneren. Den udpegede kunstner modtager en pris på 25.000 kr. og producerer et antal kunstværker, som anvendes til repræsentationsgaver i det indeværende år. Derudover figurerer et af Gentoftekunstnerens værker på årets julekort.


Apartment Mistral i Nice til Bedste Pris-garanti | Agoda.com\nLe Piol, Nice, Frankrig - Se på kort\nMere om Apartment Mistral\nMed en praktisk beliggenhed i Nice er Apartment Mistral et fremragende udgangspunkt for at gå på opdagelse i denne livlige by. Herfra har gæster glæde af nem adgang til alt, hvad denne livlige by kan tilbyde. Med sin praktiske beliggenhed tilbyder dette hotel nem adgang til byens vigtigste seværdigheder.\nPå Apartment Mistral sikrer den utrolige service og de fremragende faciliteter dig et ophold du ikke vil glemme. Dette hotel tilbyder talrige faciliteter på stedet, som vil glæde selv den mest kvalitetsbevidste gæst.\nAlle hotellets værelser er indrettede med betænksomme bekvemmeligheder som garanti for uforlignelig komfort. Desuden sikrer hotellets væld af fritidstilbud, at du har rigeligt at foretage dig under dit ophold. Med sit tilbud om et afslappende og problemfrit ophold hver gang er Apartment Mistral det kloge valg for rejsende til Nice.


Fugletrækket er begyndt | Kristeligt Dagblad\nBagsiden 27.07.17 Kl. 00:00\nLige nu byder en sommermorgen ved Vadehavet på store flokke af trækkende strandskader, hvilket er et af de smukkeste syn, man kan opleve\nAntallet af strandskader er faldet over de seneste år, fra 50.000 i 1972 til 10.000 i dag. Foto: Bo L. Christiansen\nSelvom vi er midt på sommeren, har mange af de arktiske vadefugle allerede taget hul på efterårstrækket og er på vej til Vadehavet. Nogle har haft et mislykket yngleforsøg i det høje nord, mens andre er færdige med at yngle. Og det er netop nu og i de kommende uger, at der er chance for at opleve nogle af de smukkeste vadefugle, som gør ophold i Vadehavet for at ”tanke op”, inden rejsen går videre mod Sydeuropa, Vestafrika og sågar Sydafrika.\nDet er lidt pudsigt, at netop nu, hvor mange af os går og nyder sommerferien, har en række af de ynglende vadefugle indledt deres efterårstræk. Det er tidligt på året, og det vidner om, at deres ynglesæson langt mod nord er kort og hektisk. På tundraen skal de fra sidst i maj eller i begyndelsen af juni danne par, lægge og udruge æg samt vogte deres unger, til de er flyvefærdige. Tundraen bugner af små insekter i den korte, lyse sommer, som passer godt som føde for ungerne, men som ikke giver betydelig næring til de voksne fugle, der hen over sommeren bruger mere energi, end de optager. Også derfor er det vigtigt for de gamle fugle, at ynglesæsonen er kort, så de i en fart kan komme tilbage til Vadehavet og æde sig i form.\nHer i juli og i det meste af august kan man se trækkende vadefugle langs hele den jyske vestkyst, men ved Blåvandshuk er det allerbedst, fordi særligt mange af flokkene her rammer Danmarks vestligste punkt. Kysten rager lidt ud i Nordsøen, og ofte kan flokkene af de smukke vadefugle ses på ganske tæt hold fra stranden. Det er de voksne fugle, der først trækker mod syd, mens ungfuglene først følger efter en måneds tid senere, og lige nu er det en stor oplevelse at se de forbitrækkende vadefugle i deres smukke yngledragter. Det drejer sig blandt andet om arterne strandskade, stor præstekrave, strandhjejle, islandsk ryle, sandløber, almindelig ryle, lille kobbersneppe, stor regnspove og stenvender. Fuglene kommer fra ynglepladser i det nordlige Skandinavien, Rusland, Sibirien, Svalbard, Island, Grønland og så langt væk som det nordlige Canada.\nVadefuglene trækker mest talrigt om natten og tidligt om morgenen, og derfor er det en god idé at være på plads på stranden, allerede når det bliver lyst. Men trækket kan godt fortsætte langt op ad dagen, ligesom det ofte tager til igen hen mod solnedgang. Vadefugletrækket opleves bedst i modvind, for da flyver fuglene i lav højde. Derfor er vinde omkring syd og øst de bedste at observere trækkende vadefugle i. Dog skal man huske på, at når det drejer sig om fugleiagttagelser, så er der ingen garantier, og fuglene kan opføre sig stik mod erfaringer og teorier!\nStrandskaden er den mest synlige vadefugl på efterårstræk langs den jyske vestkyst, og at se en flok trækkende strandskader passere lavt over strandkanten er én af de smukkeste oplevelser, som fuglekiggeri kan give.\nDesværre viser Blåvand Fuglestations observationer af fugletrækket, at antallet af strandskader ved Blåvand er faldet betydeligt over de seneste år. I nyere tid er der således kun registreret mellem 10.000 og 12.000 forbitrækkende strandskader om året, mens tallet i 1970erne lå på omkring 30.000. Blandt årsagerne til dette fald vurderes det, at et omfattende fiskeri efter hjertemuslinger i vigtige fødesøgningsområder har fjernet en del af fødegrundlaget for arten, men også at spredningen af den invasive stillehavsøsters i hele Vadehavet har udkonkurreret blåmuslingen, som også er et af strandskadens foretrukne fødeemner.\nFiskeriet efter hjertemuslinger er senere blevet indstillet, og måske er der håb for, at der igen kan tælles flere strandskader på træk ved Blåvandshuk. Måske helt op i nærheden af rekorden på over 50.000 fugle i efteråret 1972 – hvem ved\nDeltag i kampen mod den aggressive rose\nKate Kronborg Holmstrand og Signe Kappel Jørgensen\nGamle lægeplanter trives ved Kalø Slotsruin


OM MIG - Vejlenseren.dk\nMit navn er Mads. Jeg er født i 1982 – you do the math :). Bor i Vejle med min kone, Helle og 2 dejlige dreng (Sigurd og Villads). Jeg er uddannet industrielektriker og senere el-installatør, hvor jeg til hverdag arbejder i en stor dansk rådgivende ingeniørvirksomhed. Jeg er vokset op i en lille by, Gørlev, på sjælland – senere blev det til Assens (Fyn), Aarhus og nu Vejle. Når jeg tager hjem fra 8-16 jobbet, tager jeg på arbejde i min egen virksomhed HRPETERSEN, der bl.a. står bag denne blog, kreativ udfoldelse via fotografering og skarpe linjer og enkelt design i grafiske udtryk, hjemmesider og teknisk support til dig. Men HRPETERSEN. Eller tager jeg en tur på landevejen på cykel, en tur i skoven på MTB, en løbetur eller bare slapper med mine 2 drenge og kone.\nAnmeldelser er min egen holdning og min helt ærlige mening. Hvis jeg siger ja til et sponsoreret indlæg, skal jeg kunne stå 100% inde for oplevelsen eller produktet. Det skal samtidig være relevant for min blog og give læserne godt indhold. I indlægget vil det stå klart at det er sponsoreret. Hvis du har en idé eller projekt, du gerne vil have mig med i, er du mere end velkommen til at skrive til mads@hrpetersen.dk eller læse mere under annoncering og samarbejde.


Kernefysiker opfinder 'gratis' strøm til de næste 5000 år – Ekstra Bladet\n27. nov. 2013 kl. 16:40\nDen nuværende generation af kernereaktorer udnytter kun ca. 1% af den opgravede uran. Næste generation af reaktorer kan derimod køre i 100 år på den mængde uran, det i dag kræver for at køre et år, siger Bertel Lohmann, pensioneret kernefysiker\nBertel Lohmann er ked af, at Danmark ikke interesserer sig for atomkraft.\nI går blev regeringen, Venstre og Det Konservative Folkeparti enige om at afsætte 200 mio. kr. årligt i 2014-17 til en reserve til grønne teknologiprogrammer og grøn omstilling.\nFor Danmark skal være endnu grønnere og fremstå som et miljøvenlig foregangsland, og det koster, men spørger man Bertel Lohmann, skulle regeringen hellere afsætte nogle midler til at forske i kernekraft.\nFor de lagre af atomaffald, der har hobet sig op de sidste 50 år kan give gratis energi i 5000 år. Den nuværende generation af kernereaktorer udnytter nemlig kun ca. 1% af den opgravede uran, mens næste generation af reaktorer, de såkaldte IFR-reaktorer, derimod kan køre i 100 år på den mængde uran, det i dag kræver for at køre et år.\nLæs om IFR reaktorer her.\n- Det betyder, at for eksempel Sverige i 5000 år vil kunne opretholde den samme elproduktion fra kernekraft, som landet har i disse år, ved at 'fyre' med affaldet fra de nuværende reaktorer, skriver Bertel, formand for REO, der mener, at kernekraft nødvendigvis må indgå i en nuanceret energidebat, og at den derfor skal vurderes på lige vilkår med andre energikilder ud fra miljømæssige og samfundsøkonomiske hensyn.\nHolland, Norge, Finland og Sverige, men ikke Danmark\n- Ikke uden grund er Holland, Norge, Finland og Sverige med i internationale forskningsprojekter på dette område. Danmark har derimod besluttet at nedlægge al undervisning og forskning på området, lyder det fra en bitter Bertel, der også peger på, at de moderne reaktorer, har stor betydning for hvor meget - eller rettere hvor lidt - radioaktivtaffald, der skal deponeres efter brug:\n- IFR-reaktoren kan udnytte såvel uran og transuraner i det brugte brændsel som den depleterede uran. Drift af en reaktor af den nuværende generation i et år efterlader 135 ton depleteret uran plus 23 ton affald, som med en IFR-reaktor kan give samme mængde elektricitet (12 TWh) i ca. 100 år.\n- Hvis en reaktor af den nuværende generation har kørt i 50 år, så vil det 'efterladte' materiale kunne opretholde samme elproduktion i ca. 5000 år. Når den tid er gået, så vil det egentlige affald (spaltningsprodukterne) fra de første 4000 år være væk. Mens man rydder op efter periodens reaktorer i løbet af nogle hundrede år, så vil det nyeste affald henfalde. Der bliver derfor stort set ikke brug for deponering i tusindvis af år. Dette løser affaldsproblemet, idet mængden bliver reduceret med ca. 94%, og tidshorisonten for deponering skrumper ind fra 100.000 år til under 500 år.\nMen hvad siger du? Bør Danmark bruge penge på at forske i kernekraft?


Kursus i Nyhedsbreve og Email Marketing → Få klik og konverteringer!\nEmail Marketing Kursus:\nFå mange flere klik (og salg)\nLær hvordan du udnytter din nuværende eller kommende emailliste til at vækste dit brand og din bundlinje.\nE-mail marketing er markedsføringsdisciplinen, som alle snakker om, men som de færreste er specielt gode til. Og det til trods for at en ROI (retun on investment) på 40(!) ikke er ualmindelig.\nDvs. at for hver gang du bruger 1 krone, kan du få 40 kr. igen. Ingen anden markedsføringskanal kan matche det afkast.\nKurset er nærmest nødvendigt for dig uanset, om du først skal til at starte din email markedsføring, om du har en lille liste – eller om du har flere tusinde mailadresser allerede.\nFor der er VIRKELIG meget omsætning at hente, og det er nemt at lære, hvordan du bliver skarp til det!\nVælg byKolding Se alle datoer\nVarighed Hel dag\nPå kurset giver Casper Ackermann dig en masse tips og tricks (som dine kunkurrenter garanteret ikke kender) til, hvordan du bedst bruger email marketing i din markedsføring.\nOpsætning og design til mobil, tablet og desktop – Udsend emails, der kan ses på alle enheder\nEmnelinjer – din sikre genvej til skyhøje åbningsrater – Få tips, der påvirker dine åbningsrater (betydeligt)!\nSamspil med dine andre kanaler – Hvordan kombinerer du dine forskellige indsatsområder for den bedste bundlinje?\nLeadgenerering / sign-ups – Hvordan får du dine lister til at vokse – kraftigt?\nMailChimp, Campaign Monitor – eller et helt tredje system?\nDu bliver undervist i, hvordan du udarbejder skarpe og relevante nyhedsmails, der skaber interesse og sælger – uafhængigt af dit valg af mailsystem.\nUanset om du bruger Mailchimp, Active Campaign, Ubivox, Campaign Monitor eller slet ikke har valgt en mailtjeneste endnu, er kurset for dig.\nDin underviser er email marketing-eksperten Casper Ackermann fra Ackermann Kommunikation, og han har erfaring med langt de fleste systemer – og heldigvis er der ikke den store forskel i opsætningen af dem.\nAt tilpasse dine nyhedsbreves design til forskellige enheder\nDet er altafgørende, at dine nyhedsmails kan læses – og klikkes på – på alle enheder. Casper Ackermann giver dig tips og tricks, som dine konkurrenter garanteret ikke kender til.\nSkriv emnelinjer der vækker interesse\nDu kan have verdens bedste tilbud til dine modtagere – men hvis de ikke åbner mailen, ser de det ikke! Du får skarpe tips, der påvirker dine åbningsrater (betydeligt)!\nE-mail marketing: Den primære markedsføringskanalkanal\nFlere og flere store og små virksomheder bruger e-mail marketing som deres primære markedsføringskanal, og det er ikke en tilfældighed.\nFlet din email marketing sammen med dine andre kanaler\nE-mail marketing kan i princippet godt stå alene, men det kan med stor fordel også kombineres med dine andre markedsføringskanaler. Casper gennemgår, hvordan du kan kombinere dine forskellige indsatsområder for at få den bedste bundlinje.\nHvad er kampagne e-mails? Og hvordan bruger du dem?\nDe fleste sender en bare en enkelt mail ud, når de vil sælge noget. Er du tilfældigvis en af dem? Så har du meget til gode. For e-mail kampagner på en lille serie af mails er meget mere effektive. Du lærer præcis, hvordan du opsætter og udsender dem\nFå leads og sign-ups med din email marketing\nHvordan får du dine lister til at vokse – kraftigt? Casper giver dig lavpraktiske eksempler og konkrete råd til, hvordan du kan få (mange) flere relevante sign-ups til din liste. Og du kan gå direkte hjem og implementere dem – det er ikke raketvidenskab.\nSlå dine konkurrenter i email marketing med tips og tricks fra Ackermann\nTag din nye viden om email marketing med dig og brug det nemt i din hverdag\nDu får lavpraktisk og nem omsættelig viden med hjem. Vi vil godt garantere, at din første nyhedsmail efter kurset bliver væsentlig anderledes end de forrige.\nOg har du ikke sendt en eneste nyhedsmail ud før, så vil du dårligt kunne vente med at gøre det, når du ser mulighederne – og potentialet!\nDer findes mange kurser i nyhedsbreve men få vil være så konkrete som dette! Vi lover dig et stort udbytte, som du kan gå hjem og implementere i din egen markedsføring med det samme.\nHvem er målgruppen for dette kursus?\nKurset er for dig, der allerede via virksomhedens hjemmeside eller webshop indsamler mailadresser – eller godt ved I skal i gang.\nDu er enten nybegynder eller har lidt erfaring med email markedsføring og nyhedsmails. Uanset dit niveau vil du få eksekverbare guldkorn med hjem.


Vojens Open 2021 – Æ Disc Golf Klub 6100\nFørste afdeling af DDGU Danish Tour 2021 presented by Latitude64 blev afholdt på Vojens DiscGolfPark under fantastiske forhold for årstiden, ihverfald om søndagen. Hundrede spillere stillede til start lørdag, Hvilket på kort tid jo nærmest er blevet normen i dansk disc golf. Stort set alle topspillerne var mødt frem, og banen var klar til udfordringen.\nÆ Disc Golf Klub havde sørget for at den tog sig ud fra sin bedste side. Det hjælper naturligvis at have en kunstner på medlemslisten. Rasmus Bjørn tager også æren for de fine udsmykninger af tårnene.\nAfslutningen på Vojens Open 2021 var en gyser i flere rækker. Ud af de syv oprettede rækker skulle vinderen findes ved omspil i tre af dem.\nUden at have belæg for påstanden, var kvinderne stærkere repræsenteret end nogensinde til en DDGU Danish Tour. 11 spillere stillede til start i to rækker. Det er sgu stærkt at se.\nMåske største felt nogensinde til en DT?\nI FPO skabte Rikke kjær sig hurtigt et forspring med stabilt spil på den krævende bane. Med en første runde rating på 928 skabte hun et hul til feltet, som hun beholdt resten af turneringen. Godt spillet af Rikke, der er forholdsvis ny i sporten.\nFA1 gik hele vejen, og på hul 18 skulle Cecilie Shin Okkels sætte et svært putt på den hævede kurv for at sikre sig sejren. Hun missede puttet og for første gang på dagen (spoiler alert) måtte vinderen findes ved sidden death omspil. Cecilie og Thora Lynggaard gik på hul 1, og efter to gode drives lå begge spillere med et tricky upshot. Det klarede Cecilie bedst, og hun sikrede sig sejren med par på hullet.\nThora og Cecilie efter omspillet\nTurneringen havde også en hel gruppe af MJ18 spillere. Her viste Alexander Boeri vejen, da han med super stabilt spil skabte et hul til feltet under lørdagens runde. Det holdt han hele vejen hjem. De andre spillere gjorde eller hvad de kunne, men Alexander kunne fortjent kalde sig vinder foran Jacob Christensen og Hugo Toft. Alle tre ligger lige omkring en gennemsnitlig 900 rating for weekenden. Skynd jer og udfordre dem nu – om to år er det for sent 😉\nMA1 fik allerede midt på lørdag en clubhouse leader, der havde sat barren højt. Theis Tronholm spillede sig i front med en score på -1 (976) og den position gav han ikke fra sig igen. Resten af feltet måtte slås for resterne, hvilke de så gjorde hele vejen. Kun tre kast skiller de næste 6 spillere fra hinanden på listen. Morten Schøt-Bæk og Mads Elsborg måtte deles om andenpladsen, men begge havde muligheden på hul 18 for at sikre sig pladsen selv. Theis kunne dog stille og roligt spille sig til en sikker sejr i Vojens.\nLegendernes kamp i MA50 var også spændende til allersidst. På hul 18 lå Tom Mathiesen ét kast efter Martin Frederiksen, så efter to gode drives lå alt presset på deres indspil. Her viste Martin sin rutine og parkerede sit indspil til en tap-in-birdie for sejren. Endnu et trofæ til samlingen.\nI MP40 kunne de unge ikke følge med den forsvarende danmarksmester i MP40, Jens Rud, og Al Fleming. Her havde Al det langt pust for birdie, men ramte ikke helt sin linje. Det betød, at Jens kunne sikre sig sejren med sit putt. Desværre for Jens var marginalerne ikke med ham, så omspil var en realitet. Der skulle tre huller til før vinderen var fundet. Putt’ene på hul 8 blev afgørende, og her havde Al de bedste nerver. Se omspillet i videoen herunder.\nMPO bød også på spænding. Midt på lørdagen kom Philip Hee i hus med en runde på -5, hvilket gav ham rang af clubhouse leader. Men efter ham havde både Kristian og Martin Spliid fundet storspillet frem.\nDe to skiftedes til at have føringen, men på hul 16 og 17 smed kristian føringen, og den forsvarende danmarksmester, Martin Spliid, kørte i sikker stil en føring på to kast hjem med en birdie på hul 18.\nFinalerunden udviklede sig til en nervepirrende dyst, hvor både føringen og de efterfølgende pladser skiftede hele tiden. Til sidst på runden var det dog tydeligt, at sejren ville gå til enten Philip Hee eller Kristian Spliid. Endnu en gang skulle det hele afgøres på hul 18. Her havde Philip en tap-in-birdie, og Kristian havde et, under normale omstændigheder, relativt kort pust for sejren. Tilskuerne holdt vejret og kunne næsten ikke tro det, da Kristian sendte puttet på kanten, så disken rullede tilbage til forrige leje. Returputtet kiggede lige over kanten, men blev i kurven. Endnu et omspil var ene realitet.\nPhilip havde boksen, og skruede op for presset med et 140m kast, så han havde et forsøg for eagle. Kristian forsøgte at matche, men måtte desværre se sit drive ende i søen. Efter et 125m kast fra dropzonen havde han et langt pust for par for at holde presset på Philip, der taktisk klogt at kastet et lad-up under kurven. Kristian missede sit par-putt, og Philip puttede sin disc i kurven, og kan knalde sig vinder af årets første afdeling af DDGU Danish Tour 2021 presented by Latitude64.\nThe Danish Disc Golf Guy var på pletten til både finalerunden for FPO og MPO. Følg hans kanal og giv et like til videoerne.\nThe Danish Disc Golf Guy\nDe samlede resultater og ratings fra weekenden kan findes hos PDGA.\nPå Discgolfmetrix kan man også finde resultaterne, hvis man også er interesseret i at se statistikken for hullerne på banen.\nÆ Disc Golf klub 6100 siger mange tak til alle deltagere for at besøge vores bane. Og selvfølgelig tak fordi I opførte jer ordentligt 😉\nTD siger mange tak til alle de frivillige, der hjalp med alt, hvad de blev sat til i løbet af weekenden. De fleste tilmed uden at brokke sig. Det er sgu nemt at være TD med sådan et bagland. Tusind tak\nTak til de blå spejdere for deres gæstfrihed og hjælp med faciliteterne.\nOg tak til sponsorerne for deres støtte. Tak til Latitude64 og Discgolfsolution for at sponsorere DDGU Danish Tour. Tak til Discimport for støtte klubben gennem en lang årrække.\nÆDGK glæder sig til næste gang I allesammen kommer forbi Vojens. TD har allerede fundet 5-6 kast, han kan tage fra jer derude 😉\nPhilip Hee MPO og Al Fleming MP40\nRikke Kjær FPO\nTheis Tronholm MA1\nMartin Frederiksen MP50\nAlexander Boeri – MJ18\nCecilie Shin Okkels – FA1


De fleste elsker deres pomfritter gyldne og sprøde, men det kan snart være slut. I hvert fald hvis det står til EU.\nDer er nemlig stillet forslag som kommissionen har givet grønt lys til. Forslaget går ud på at nedsætte forekomsten af såkaldt acrylamid i de fødevarer, som 508 millioner EU-borgere hygger sig med.\nAcrylamid dannes, når man griller, steger, friterer eller bager fødevarer ved temperaturer på over 120 grader.\nDet gælder især kartoffelprodukter og brød - især knækbrød.\nForordningen skal træde i kraft 2018 såfremt det bliver stemt igennem, hvorefter der vil blive stillet lovkrav om hvor varmt for eksempelfritureolie må være når d...\nVi er næsten lige vendt hjem efter vores tur til Hamborg, hvor vi besøgte messen Internorga, som blandt andet har firmaer der udstiller professionelt storkøkkenudstyr.\nHos Gastroudstyr – er vi altid at finde på de store messer flere gange om året, og dette år var ingen undtagelse. Det er altid vigtigt at følge med hvad de forskellige firmaer har af nyheder, og om der er nogle trends der kunne bruges på det danske marked for storkøkkenudstyr.\nVi bruger også tiden til at snakke med de firmaer hvis produkter vi allerede forhandler, nogle af dem vi snakkede med var: Wery/Mareno, Oem Ali, Comenda alle del af det Italienske firma Ali Group, som er indehaver af nogle af de bedste producenter af storkøkken udstyr i verden.\nStørste delen af de firmaer vi handler med har vi haft et samarbejde med i mange år, dette gør at vi altid har en åben dialog om deres produkter, hvad der fungere og hvad der skal laves bedre. Vi ønsker altid vores kunder får den bedste kvalitet til de billigste priser, så prisen er selvfølgelig også noget vi prøver at presse ;)


Afdelingsmøde 2019 - www.afd12birkeparken.dk\nafdelingsmødet torsdag den 2. maj 2019\nBestyrelsen har været samlet til bestyrelsesmøde 5 gange siden sidste afdelingsmøde, hvor vi har behandlet de relevante opgaver der har været.\nNy medlem af afdelingsbestyrelsen i Birkeparken.\nDa Dorte er flyttet til Ryttervænger pr. 1.maj, Har vi i afdelingsbestyrelsen indsat 1. suppleant Lis Christensen i bestyrelsen på bestyrelsesmøde den 15. april. Lis vil følge retningslinjerne for valg, at følge den som bestyrelsesposten overtages fra, så Lis er på valg i år, ikke som nyvalgt, men som genopstillende.\nVi havde en god lejlighed på mødet at sige tak for et godt arbejde i afdelingsbestyrelsen til Dorte, og håbe hun er lige så villig til at lave et stykke arbejde i sin nye afdeling.\nSamtidig vil vi byde Lis velkommen i afdelingsbestyrelsen, Lis har lidt kendskab til arbejdsgangen, da hun som 1. suppleant har deltaget i møder i årets løb.\nHer i Birkeparken kommer vi i regnskabsåret ud med et overskud på 16.080 kr. det må siges, er et nogenlunde resultat i forhold til forventet med de rentesatser vi har på pengemarkedet, men det kommer Karen ind på senere i aften.\nVi har her først på året fået skifter opvaskemaskine i fælleshuset, det var hårdt tiltrængt da maskinen ikke tørrede glas og tallerkner godt nok, hvilket betyder at når det blev sat ind i skabet kom kalkpletter på glassene.\nVi har nu fået installeret en Miele friskvands industriopvasker, som har indbygget blødvandsfilter, salt påfyldning så maskinen stopper automatisk når der mangler blødgøring og salt, samtidig opfylder maskinen levningsmiddelkontrollens krav om slutskyl på 80 gr. Der er komfortdørlås som sikrer at døren er lukket og ikke kan åbnes 1½ min. efter start af vask, og lukker automatisk 10 cm. op, igen når vasken er færdig. Dette en sikring for at børn ikke kan komme til skade ved at åbne en igangværende vask.\nVi har nu fået ekstra kurve specielt beregnet til glas, men da vore glas har hulning i foden vil der stå vand der, som lige skal tørres væk før glassene flyttes.\nVi har en ide om at udskifte glassene med plan fod, men det koster jo også at udskifte alle glas.\nDet kunne være en god ting at høre hvad i mener, kan vi leve med at tørre lidt af, eller skal alle glas udskiftes.\nEn sådan maskine er til et beløb på godt 34.000 kr., penge som er opsparet i årenes løb, så det kommer ikke til at berøre huslejen.\nHvad er der sket siden sidste afdelingsmøde.\nDer er i året der er gået sket en del her i Birkeparken, som omtalt sidste år, har der været problemer med vor robotklipper, den er nu skiftet ud med en større som fungerer godt.\nDet har ikke i sommeren 2018 været meget klipning af græs på grund af tørken, det har betydet en besparelse på de store plæner, men det har også betydet at så har Kjeld haft tid til andet, og det blev en ring af sten omkring alle lygtepæle, det ser godt ud, og så sparer det på manuelle timer med en græsrydder omkring lygtepælene.\nDen plan vi for et par år siden havde med at reducere de små græsstrimler ved gangstierne er ved at være fuldført, i år forventer vi at stykkerne er ved at være færdige, og kan behandles først på året, og så holde resten af sommeren.\nDet betyder en lettelse og en besparelse i arbejdsgangen, samtidig kan de beboere som, før var træt af en stor græsklipper som larmer ud for deres bolig nyde en sommerdag i fred og ro.\nDer er også sket ændringer i hegn, nogle steder er et hegn fjernet, andre steder planter lidt hæk for at få en bedre helhed.\nVi har i en del år haft kæmpe sten ved parkeringsarealet foran fælleshuset, dette for at stoppe for at der bliver kørt ind og vende på plænen, med dybe spor som resultat af kørslen. De store sten bliver erstattet af en træramme ca. 10 cm over jorden, som ved den midterste store parkeringsplads.\nContainere til fælleshuset\nDer er her først i året skiftet containere ud ved fælleshuset, hvor vi har fået en større container kun til flasker og en ekstra kun til papir og pap.\nVi har nu fået lås på alle containere ved fælleshuset, og det er der en grund til, det er ret irriterende at der er beboere som bruger fælleshusets containere til at smide deres affald i, det er f. eks. at fylde en container op med pap fra møbelkøb, tørrestativ i container til husholdningsaffald fra fælleshuset og meget andet.\nDa renovationen ikke tager ting som er fejlanbragt, så skal bestyrelsen sortere andres efterladenskaber væk, det bliver man sku træt af i del lange løb.\nSå skulle vi da tro nu var alting i orden, men så får vi at vide at papcontaineren ikke kan tømmers, da låget er presset op, og der er smidt hundeposer i containeren sammen med pap.\nDet virker lidt hjernedød, at bruge fælleshusets papcontainer til hundeposer, tà dem da for pokker med hjem i egen affaldsspand.\nDa den gamle container endnu ikke er fjernet af Arwos, bliver den stadig fyldt op med alt muligt, her den 4. april var der igen en masse affald i som ikke hører hjemme under husholdningsaffald fra Fælleshuset.\nNu har vi ikke i bestyrelsen så meget fantasi til at forestille os hvordan, en kaffemaskine, en el. varmvandskedel, 3 køkkenknive, en dåse ovn-og grillrens , gearstang, vandslange til en Audi, ca. 100 øldåser fra Tyskland hører til i fælleshusets Container til køkkenaffald. Men der er nok personer her i Birkeparken som har lidt større fantasi end os.\nForbedringer i området\nVi har i afdelingsbestyrelsen igen i året som er gået, arbejdet med forbedringer i området, forbedringer og ændringer som i det lange løb, gerne skulle give en besparelse i driften.\nDet fortsætter fremover, og vi vil her gerne komme ind på det som kommet til at ske i den nærmeste tid.\nLED Lamper i området.\nVi har i afd. bestyrelsen arbejdet med et forslag til afdelingsmødet, om udskiftning af de lamper vi har i området, det vil sige at toppen ændres til LED belysning, da vi har haft et par nedbrud på grund af at vand trænger ned i lygtehuset.\nEn udskiftning vil for vore beboere betyde en mere sikker belysning, og en besparelse årlig ved at ændre til LED belysning.\nDer er indhentet tilbud, som lyder på 290.000 kr.\nDer er lavet en finansiering af beløbet, denne finansiering er godkendt af organisationsbestyrelsen\nOpgaven laves som et vedligeholdelsesprojekt, og finansiering foregår ved en afskrivningsperiode på 10 år. Som, foregår sådan,\n155.000 kr. fra henlæggelser\n100.000 kr. fra trækningsret\n35.000 kr. fra Dispositionsfonden\n290.000 kr. i alt\nOpgaven financiers uden huslejestigning\nDer vil når de nye lamper kommer op, blive en besparelse på 18.664.86 kr. årlig.\nDerfor skal opgaven ikke med som forslag, og opgaven udføres som forbedringsarbejde og sættes i gang så snart el installatøren har tid.\nNu kommer jeg med at 100.000 kommer fra trækningsret. Hvad er Trækningsret?\nTrækningsretten er en støtteordning som landets boligorganisationer sparer op i Landsbyggefonden. Det er en pligtmæssig opsparing, som boligorganisationen kan søge om til at supplere med når der er større forbedrings-og oprettelsesarbejder.\nPå nogenlunde samme måde fungerer dispositionsfonden.\nFliser ved skraldespande ud for nr. 55 i afsnit 1. Det er arealet som bruges til skraldespande\nTilbuddet lyder på 12.977,50 kr. for afgravning, stabilgrus, sand, og SF kørefliser med kantsikring.\nFliser mellem skraldespandene og kørevej op til fælleshuset, pris 11.456,25 kr., beløbet dækker over afgravning, stabilgrus, sand og 30x30x5 cm. fliser, flytning af hegn, der vil til dette projekt komme et felt hegn, som ikke er ned i prisen.\nDisse 2 arbejdsopgaver kommer ikke med som forslag, da arbejdet laves som vedligeholdelse\nAdministrationen har kikket på tallene, og beløbet kan tages fra opsparede midler til fliser, så det vil ikke påvirke huslejen.\nMaling af Legeplads, arbejdet omfatter maling af legetårn, 2 stk. skraldespande, afvaskning af alger, afrensning af løs maling, rå træ grundes før maling, samt 2 gange Woodtex dækkende sort.\nBeløb for maling af legeplads er. 22.975 kr.\nBeløbet tages fra opsparede midler, så arbejdet kommer ikke til at påvirke huslejen.\nDerfor skal der ikke fremsættes et forslag til afdelings mødet, men orienteres om arbejdet.\nSer vi på et af de ting vi har her i Birkeparken, med økonomiske briller, så er legepladsen en tung byrde at vedligeholde.\nLegepladsen skal for at være lovlig, gennemgås årlig af en legepladsinspektør, og der er virkelig mange ændringer i reglerne for brug af legeplads hver år. Med det til følge, at hvert år skal bruges ca. 50.000 kr. til vedligeholdelse.\nVi har her i Birkeparken en fantastisk spændende legeplads, i forhold til andre steder, men det er dyrt at vedligeholde, derfor tager det med i beretningen, for at orientere beboerne om hvad det koster at afdelingen er så eftertragtet for børnefamilier.\nVi har i indledningen lovet at komme lidt ind på hvad der kunne være aktuelt fremover.\nEt af de ting som trænger til en gennemgang er, vort låse i hoveddøre.\nDe låse der bruges i Birkeparken er et 5 stiftet lås, som ikke længere er sikker, der er ikke i Birkeparken systemlåse, det vil sige at, enhver kan hvis de har adgang til en nøgle, få lavet en kopi.\nAt det ikke er systemlås betyder at administrationen, hvis de får 3 nøgle retur ved fraflytning, ikke kan garantere at der er flere nøgler, når nye beboere flytter ind.\nDet vi skal snakke om er, at overgå til systemlåse, så vi kan garantere nye beboere, at når de får udleveret nøgler til deres nye hjem, så findes der kun de nøgler som udleveres til dem, og samtidig kan vi garantere, at låsene som er isat her i Birkeparken, opfylder kravene både forsikringsmæssig og kravene til en sikker bolig.\nAdministrative ændringer i boligforeningen\nDe fleste ved nok at vor vicevært som servicerer boligerne er syg, hans sygdom har forværret sig, så han ikke kan klare arbejdet mere.\nDer er nu som i tidligere har fået meddelelse om, lavet aftale med Sønderjysk Ejendomsservice om servicering af boligerne, så boligforeningen kan fungere.\nDen person som kommer ud til vore beboere hedder Kurt, han vil køre i vor servicevogn og kan dokumentere at han er udsendt fra Rødekro Andelsboligforening.\nSamtidig er der besluttet at vi her fra jan. 2019 går sammen med Løgumkloster og Rødding Andelsboligforening om fællers service telefon, så dit opkald når du skal have noget lavet er 7472 8840 på hverdage fra 08.00 – 10.00, og at beboerne uden for normal arbejdstid skal ringe til de håndværkere som er opgivet på meddelelsen omkring ændring af servicetelefon.\nHer mod slutning vil jeg gerne opfordre så mange som muligt til at deltage i Boligforeningens generalforsamling onsdag den 22. maj kl. 18.00 på RØDE KRO.\nJeg vil afslutningsvis gerne takke bestyrelsen for et godt samarbejde i årets løb, det har været dejlig at arbejde sammen med jer, en tak skal også lyde til Familien Lorentzen for det store arbejdet med udlejning af fælleshuset, og det er meget at passe, når huset er udlejet så meget.\nSamtidig vil jeg gerne takke vore ansatte, både i marken, vedligeholdelse af boligerne, og på det administrative plan for et godt samarbejde i årets løb, og for den måde de holder området, altid pæn og velholdt, det er noget vore gæster lægger mærke til og giver udtryk for.\nHer efter beretningen vil Carl fortælle lidt om fælleshuset og hvad der sker på det område.


Julekor med Den Danske Sinfonietta – Korsang .DK\nJulekor med Den Danske Sinfonietta\nLørdag d. 10. december kl 10-21\nVelkommen til det store julekorstævne for kvindestemmer i Musikhuset København.\nVi starter dagen med indstudering og korprøve. Om eftermiddagen kommer orkestermusikerne til og om aftenen medvirker koret i Musikhusets festlige julekoncert, sammen med og akkompagneret af Den Danske Sinfonietta.\nDet klassicistiske palæ blev opført i 1778 og husede i mange år Københavns Bymuseum, indtil museet for nylig flyttede til andre lokaler. Københavns Kommune skulle netop til at sælge bygningen, da ildsjæle fra musiklivet greb ind og overtale kommunen om at lade palæet omdanne til et levende musikhus. Det er skønne rammer og festsalen har en dejlig akustik, perfekt til koncert og korsang.\nDet bliver et varieret repertoire med både festlige og inderlige julesange. Det endelige repertoire er endnu på tegnebrættet, men på min foreløbige bruttoliste er skitseret ideer som Dejlig er Jorden, Julen har bragt velsignet bud, Have yourself af merry little christmas, Jeg så julemanden kysse mor, Oh holy night, Sneflokke kommer vrimlende, We wish you a merry christmas, White Christmas, Maria gennem torne går og Når du ser et stjerneskud. Det endelige repertoire annonceres, når det er på plads.\nDen Danske Sinfonietta og sopransolisten Angelica Asp krydrer koncerten med bla. uddrag fra Nøddeknækkeren, Jul på Slottet, Disney’s juleshow, Nissernes vagtparade, Santa Baby med mere.\nOle Jørgensen med Den Danske Sinfonietta\nOle Jørgensen arrangerer musikken og sørger for, at stemmerne nemt kan læres i løbet af korprøven, så alle føler sig trygge og klar til at synge julekoncert om aftenen.\nArrangementet er for alle kor-sopraner og -alter. Du behøver ikke have en stor stemme. Blot skal du som minimum kunne synge rent/enstemmigt med din stemmegruppe. Nodelæsning er en fordel, men ikke en forudsætning – satserne kan læres på øret og jeg sørger for grundig indstudering.\nHar du spørgsmål, er du velkommen til at kontakte mig via kontaktformularen.\nTidsplan (lørdag d. 10. december 2022)\n16-17: generalprøve med kor og orkester\nKl 20: Julekoncert med Den Danske Sinfonietta, solist og stævnekoret\nDirigent og vært: Ole Jørgensen\nPrøve- og koncertsal\nVesterbrogade 59, København\nDu kan frit afmelde og få deltagergebyret retur indtil 4 uger før stævnet\nIkke-medlem: kr. 600\nMedlem* af korsang.dk: kr. 450\n*Er du endnu ikke medlem, kan du blive det her: gratis medlemskab\nsopran1, sopran2 / alt1, alt2 (vælg gerne flere)\nHar du ikke mobile-pay? betaling med kreditkort


Åbningstider aftales med forældrene, dog må ikke overstige\n48 timer ugentligt\nBørnene skal afleveres senest kl. 9 medmindre andet er aftalt.\nForældrebidrag per måned: 1.950 kr\nKommunal tilskud: 5.949 kr (udbetales til forældrene, men betales til dagplejen)\nI alt at betale: 7.899 kr\nHvis dit barn er syg må det selvfølgelig ikke modtages i dagplejen. Dels fordi det ikke må smitte de andre børn eller mig, men også fordi det bedste sted for et sygt barn er hjemme hos mor eller far med deres omsorg. Først når barnet er fri for symptomer og rask nok til at følge dagplejens hverdag, kan det modtages igen. Træthed og utrøstelig gråd er sikre tegn på at barnet ikke er rask endnu. Hvis man er i tvivl kan man læse her:\nJeg holder 6 ugers ferie og 6 afspadseringsdage (optjent med en halv dag per måned pga 48 timers arbejdsuger). Sommerferien afholdes som 4 sammenhængende uger i skolenes ferie. Andre ferieuger er uge 7 og 42. Ferieplanen er ikke færdig endnu, og jeg er også fleksibel.\nLige nu er der en ledlig plads!\nI er velkommen til at kontakte mig og høre om der er ledige pladser lige nu eller i den nærmeste fremtid.\nBarnet kan godt komme på ventelisten. Efter "først-til-mølle-princippet" betragtes pladsen først som fast når der er skrevet kontrakt.\nDet kan altid ske at der kommer en uventet ledig plads eller en af pladserne bliver ledig før barnet kommer til børnehaven\n!!!!!!!: Kommunens info-materiale siger, at der ikke ydes tilskud, hvis man holder barsel på barnet. Dog er det kutyme i Sønderborg kommune at man må bruge de sidste 4 uger af barsel til selve indkøring, hvor der også gives fuld tilskud.\n3-4 sunde og varierende måltider\nForældrene får en lille liste før barnet starter i dagplejen. Alle ting kan ligge her i barnets egen garderobe plads.


Krigsveteraner bliver ramt af kontanthjælpsloftet | Politik | DR\nKrigsveteraner bliver ramt af kontanthjælpsloftet\nBlå blok vedtager i dag det omdiskuterede kontanthjælpsloft. Op mod 500 veteraner risikerer at miste penge, vurderes det.\nKrigsveteraner på kontanthjælpsloft risikerer at blive ramt af blå bloks kontanthjælpsloft. (Foto: søren bidstrup © Scanpix)\n17. mar. 2016 kl. 06.00\nEn række af de soldaterveteraner, der har tjent Danmark i krige i de seneste mange år, bliver ramt på pengepungen af det kontanthjælpsloft, som en samlet blå blok i dag vedtager.\nDer findes ikke officielle tal for, hvor mange krigsveteraner, der er på kontanthjælp, men både Hærens Konstabel- og Korporalforening (HKKF) og fonden Soldaterlegatet, der støtter krigsveteraner og pårørende, skønner, at omkring 500-600 veteraner risikerer at blive ramt af kontanthjælpsloftet.\nDet vil for nogle krigsveteraner betyde, at de mister omkring 2.000 kroner om måneden.\n- At tage penge fra de her folk er fuldstændig uforståeligt. Det vil gøre deres hverdag endnu vanskeligere, og vores bekymring er, at det kan komme til at betyde, at nogle ender med at må flytte fra hus og hjem, siger Flemming Vinther, der er forbundsformand for HKKF.\n- Når vores medlemmer er på kontanthjælp, er det ikke fordi, at de synes, det er fedt eller sjovt, eller fordi de er arbejdssky. Det er fordi, de har nogle problemer at slås med i hverdagen, siger han.\nFlere krigsveteraner på kontanthjælp lider af psykiske sygdomme som eksempelvis posttraumatisk stresssyndrom (PTSD), og ifølge fonden Soldaterlegatet kan selv det mindste indhug i krigsveteraners rådighedsbeløb ramme hårdt.\n- Når veteraner er ramt af PTSD, så betyder bare en lille ændring i deres økonomi uhyggeligt meget for deres tilstand. De bliver stressede enormt meget af små ændringer og de usikkerheder, det giver, siger Søren Meldgaard, der er økonomisk rådgiver for Soldaterlegatet.\n- Det er nogle mennesker, som er syge, og det giver meget store usikkerhedsmomenter for dem, og det hjælper i hvert fald ikke, at vi nu giver dem færre penge, siger han.\nLæs også: GRAFIK Sådan påvirker det nye kontanthjælpsloft familier med børn\nDet er Venstre-regeringen, der står bag ideen til kontanthjælpsloftet, som blå blok vedtager i dag, og partiformand og statsminister Lars Løkke Rasmussen (V) har ved flere lejligheder understreget behovet for at yde en særlig støtte til danske krigsveteraner.\nSå sent som i mandags holdt Venstre en høring om den danske veteranpolitik, hvor Lars Løkke Rasmussen sagde følgende:\n- Vi har som samfund et særligt ansvar. Vi taler om unge mænd og kvinder, som vi udsender i militære operationer, som er dødsensfarlige, for at forsvare danske værdier. De gør det på vores alle sammens vegne. Det synes jeg, at vi som samfund, både det officielle Danmark og os alle sammen, har et særligt ansvar for, lød det fra statsministeren.\nS: Det hænger ikke sammen\nVenstres beskæftigelsesordfører, Hans Andersen, understreger, at partiet fortsat er optaget af at hjælpe krigsveteraner så godt som muligt, selvom Venstres kontanthjælpsloft altså får en negativ betydning for nogle veteraner.\n- Hvis man er på kontanthjælp og har en meget nedsat arbejdsevne, og der ikke er udsigt til, at man kan komme tilbage med en almindelig indsats, så skal man slet ikke være på kontanthjælp. Så skal man i et ressourceforløb eller måske videre i et fleksjob, og de er ikke omfattet af kontanthjælpsloftet. Det er den opgave vi skal løse, siger Hans Andersen.\n- Men det bedste vi kan gøre for mennesker på kontanthjælp er, at de kommer tilbage i job. Det gælder også for veteraner, siger han.\nLæs også: DF forsvarer lavere rådighedsbeløb til enlige med børn på kontanthjælp\nHos Socialdemokraterne er politisk ordfører, Nicolai Wammen, ikke imponeret af den forklaring.\nHan kritiserer Venstre for at sige et og gøre noget andet:\n- Det er bare fire dagen siden, at statsminister Lars Løkke Rasmussen stod på talerstolen og sagde, at vi skulle gøre noget godt for veteranerne. Så kommer det her forslag, som vil ramme nogle af de allermest sårbare veteraner hårdt. Det hænger jo ikke sammen, siger Nicolai Wammen.\n- De her veteraner kommer hjem med skader på krop og sjæl, og de fortjener simpelthen ikke det gok i nøden, som de får med den politik, regeringen og Dansk Folkeparti fører. De har brug for ro og støtte til at de og deres familier kan genvinde fodfæstet, det her gør det stikmodsatte, siger han.